Akhriso Wararkii Wargeyska Warsugan Media Group ee Maanta oo Axad ahayd | Warsugan News\nHome Wararka Akhriso Wararkii Wargeyska Warsugan Media Group ee Maanta oo Axad ahayd\nAkhriso Wararkii Wargeyska Warsugan Media Group ee Maanta oo Axad ahayd\nSiyaasi Cali Khaalif Oo Talo Siyaasadeed Uu Jeediye Xisbiyada Qaranka\n“Somaliland Kama Duwan Arrimihii Ka Dhacay Dalalka Carabta Oo Waxa Ugu Waynaa Oo Ahayd Dhallinyarro Wax Baratay Oo Aan Shaqo Loo Hayn.”Siyaasi Cali Khaliif\nBurco, Somaliland September 29, 2019 (Warsugan) – Siyaasi Cali Khaalif Galaydh, ayaa ugu baaqay siyaasiyinta iyo asxaabta qaranka jamhuuriyada Somaliland in ay umadda ku hoogamiyan aragti hufan oo laa jaanqaada isbadelada siyaasadeed ka socda mandaqada Geeska Afrika.\nSiyaasi Cali Khaalif Galaydh oo kamid ahaa marti sharafti lagu casuumay shirka golaha dhexe ee xisbiga mucaaridka ah ee Waddani maalinti shalay ka qaabsoontay magalada Burco ee gobolka Togdheer. Khudbad uu siyaasi Cali Khaalif Galaydh ka jeediyee shirka golaha dhexe ayaa mahadnaaq balaadhan uu jeediye masuliyinta xisbiga Waddani, waxana hadalkisu uu dhigna sidan “Wakhtigan aynu joogno wax badan oo isbadel oo kacdoon ka socda geeska Afrika oo dhan, inta af Soomaaliga lagaga hadlo oo dhan.\nWaxa aan qaaba oo aan la marin-hababi karayn in Somaliland door wayne ay ku leedahay horumarka, nabada iyo midnimada inta afsoomaaliga ku hadasha. Waxa aan qaaba in aan laga hadhi karaynin isbadelka iyo kacdoonka Geeska Afrika ka socda, waxaana mudan hawshu mamul iyo dowlad uun mahaa. Siyaasada karkarinteeda iyo qaaxideeda iyo aragti dheer oo laga sugayo; waxa leh xisbiyada.\nXisbiyada ayay tahay in ay waxan soo bislayan kana soo doodan oo tilmaamo ka soo bixiyan lolaanka siyaasadeed kuma eeka uun marka doorashada ay jirto. Xisbiga guulaysta, waka intan loo dhaqaqiin doorasho iyo tartan cida isku mashquulisa arrimaha umadda uu bahan tahay oo aad iyo aad looga doodo.”\nSiyaasi Cali Khaalif Galaydh ayaa sidoo ka hadlay xalaadaha kala duwan ee dalka ku sugan yahay isago sii gaar ah uu tilmaamay dhinacyada amniga, waxana hadalkisu uu dhigna sidan “Arrinta ugu culus ee Somaliland maanta hortaalla, anniga aragtidaydda, waxa weeye arrinta dhallinyaradda iyo waxbarashadda dalkan taalla oo Somaliland kama duwan arrimihii ka dhacay dalalka carabta oo waxa ugu waynaa oo ahayd dhallinyarro wax baratay oo aan shaqo loo hayn.”\nDooda Iyo Falanqaynta Miisaaniyadda 2020-Ka Ee Wasaaradaha Iyo Hay’adaha Dawladda Oo Maanta Si Rasmi Ah Xarunta Wasaaradda H. Maaliyadda Uga Bilaabantay\nWasaaradda Horumarinta Maaliyadda Somaliland iyada oo ku guda jirta, raacaysa-na geedi socodka diyaarinta Miisaaniyadda 2020-ka ee Xeerka Maamulka Maaliyaddu, waxay si rasmi ah maanta u bilowdey wada xaajoodka iyo falanqeynta Miisaaniyadda 2020-ka ee Wasaaradaha iyo Hay’adaha Dawladda.\nDoodaas oo ka qabsoomay xarunta wasaaradda horumarinta maaliyadda ayaa waxa\ngudoominayey Wasiir Ku Xigeenka Wasaaradda Horumarinta Maaliyadda Md Cabdiqaadir Maxamuud Sheikh Muxumed (Dhagowayne), isla markaana uu ka qaybgalay doodaas Agaasimaha guud ee wasaaradda horumarinta maaliyadda Md Maxamed Cabdi Gurxan iyo masuuliyiin sarsare oo kala socday hay’adaha kala duwan dawladda.\nShirkan lagaga doodayey qaybinta miisaaniyad sanadeedka 2020-ka ee hay’adaha dawladda ayaa si qoto dheer loogu falanqeeyey, iyadoo laga duulayo meelaha mudnaanta wayn la siinayo miisaaniyadda 2020-ka.\nSidoo kale miisaaniyadan ayaa noqonaysa tii u horaysa ee nooceeda ah ee lagu diyaariyo Nidaamka Macluumaadka Maamulka Maaliyadeed ee Somaliland ee loo yaqaan (SLFMIS), iyadoo la sugayo xogaha maaliyadda qaranka, isla markaan lagu sargoynayo buuga miisaaniyadda ee 2020-ka oo ay ka muuqan doonaan baahiyaha iyo adeegyadda aas-aasiga ah.\nWada xaajoodkaas iyo falanqeyntaas ayaa waxa aasaas looga dhigay qodobadda ku xusan Siyaasadda Miisaaniyadda 2020, ee ay sargooyeen Gudidda Siyaasadda Miisaaniyadda Qaranku.\nMiisaaniyadda 2020 oo salka ku haysa Tiirarka Qorshaha Horumarinta Qaranka ee 2 ayaa waxa dhamaadka doodan oo socon doonta mudo laba todobaad ah loo gudbin doonaa Golaha Wasiiradda iyo Golaha Wakiiladda oo ka gudan doona waajibaadyadooda dastuuriga ah.\nSidoo kale Waxa xusid mudan, in wasaaradda Horumarinta Maaliyaddu ay diyaarisey Qorshe miisaaniyadeedka mudadda dhexe ee loo yaqaano Medium Term Fiscal framework ee marka magaciisa la soo gaabiyo loo yaqaano(MTFF), kaas oo lagu saadaalinayo dakhliga iyo kharashka saddexda sano ee soo socda, kuwaas oo dhawaan loo gudbin doono Golayaasha Wasiiradda iyo Wakiiladda.\nSuldaan Taageero U Muujiyey Ururka\nMidnimadda Somaliland Iyo Baaqna U Diray Ceel-afweyn\n“Qurba-Joogu Ma Wadda Xumma, Dadka Qurbaha Jooga Waa Dadkii Dalkan Dhisay, Waa Dadkii Agoomaha Caawinayay….” Suldaan Maxamed Sul. Xasan\nHargeysa, 29 September 2019 (Warsugan)-Suldaan Maxamed Suldaan Xassan Barre oo ka mid ah salaadiinta ku dhaqan dalka Kanada , ayaa taageero u muujiyay ururka midnimadda Somaliland. Islamarkaanna wuxuu sheegay inuu ka mid yahay ururkan iyo urur kale oo lagu magacaabo Xoojinta Qarrannimadda Somaliland.\nSuldaan wuxuu sheegay aannu maqal qurba-joog dhaqaale ku bixinaysaa siddii dab loogu shiddi lahaa jiritaanka Somaliland iyo midnimadda Ummadda, siddoo kalenna taageero u muujin doonno cidkasta oo wannaaga iyo walaalnimadda ka shaqaynaysaa.\nSuldaanku wuxuu siddaa ku sheegay waraysi uu siiyey Telefishinka Horn Cable Tv, waxaannu yidhi isagoo ugu horrayn ka hadlayaa ururka midnimadda Somaliland “Runtii ururku magacaa uu sito ayay ka muuqataa, ururka midnimadda Somaliland marka haddii uu ururku ka hadlayo midnimo wannaagnaa isugu yimaadeen in dalkoodda kaga shaqeeyaan. Marka haddii uu ururku wannaag ka shaqeeynayo oo nabad ka shaqaynayo oo uu ka shaqaynayo isu-keennidda ummadda, dee waxaan filayaa in la taageero.”Ayuu yidhi Suldaan Maxamed Suldaan Xasan.\nSidoo kale wuxuu Suldaan Maxamed Suldaan Xasan Barre sheegay in qurba-joogtu wadda xumayn “Qurba-joogu ma wadda xumma, dadka qurbaha jooga waa dadkii dalkan dhisay, waa dadkii Agoomaha caawinayay , waa dadkii iskuuladda dhisay, waa dadkii dadkoodda halkan (Dibadda), waxa uga dirayay. Waa dad aynnu runtii wadda odhan karno way xun yihiin ma’ahaa. Qurba-joog baa dhaqaale ku bixinayaa inuu dab-qarxo waligay maan maqal.Laakiin inta xummi way yartahay, intaanna waxaynnu leenahay ilaahay ka yaabbaa. Ururkan iyo midkalebaa odayaashiisa ayaan ka mid ahay oo waxa jira midkale oo la yidhaahdo Xoojinta Qarrannimadda Somaliland oo isaganna ka mid ahay oo intii kasta oo wannaag wadda-baa ka mid baan ahay.\nDhinaca kale, Suldaan Maxamed Suldaan Xasan wuxuu farriin wanno iyo walaalnimo u jeediyey in la damiyey collaad soo noq-noqonaysaa ee ka jirta deegaanka“Waxaan aad iyo aad ugu ducaynayaa dadkaa Ceel-afweyn degan ee walaalaha ah ee isu-abtiga ah ee isu-inaabtiga ah ee isu-habarwadaagta ah in ilaahay dabkaa ka baqtiyo ayaan rejaynayaa.”Sidaa ayuu yidhi Suldaan Maxamed Suldaan Xasan Barre\nXisbiga Ucid Oo Daraasad Ka Sameeyey Gorgor Dad\nQaad Ah Oo Ku Soo Badanaya Deegaanadda Somaliland\n“Shimbirkanni 24-Kii Saacadood Wuxuu U Baahan-Yahay Beer, Labba Kalyood Iyo Indho….”Cabdiqani Ibraahim Salaf\nHargeysa, 29 September 2019 (Warsugan)-Xisbiga Mucaaridka ah ee UCid, ayaa soo bandhigay daraasad uu ka sameeyey Gorgor dad qaad ah oo ku soo badanayaa deegaanadda Somaliland. Islamarkaanna waxay soo bandhigeen qaabka uu Gorgorku u noqdo dad qaad.\nXisbigu wuxuu daraasadiisa ku sheegay in Gorgorkanni ka soo tallaabay buuralayd Ameerika, sidoo kalenna marka uu siddan dad qaad u noqdo uu ku dhaco xannuun ku dhaca digaaga oo maskaxda ku keenna isbedel.\nCabdiqani Ibraahim Salaf oo ka mid ah masuuliyiinta xisbiga UCid ayaa sheegay in daraasaddan in muddo ah waddeen, waxaannu sharraxay qaabka uu shimbirkanni kaga soo tallaabay Qaaradda Ameerika“Shimbirka sidda aannu xaqiijinay iyo daraasaddo farra-badan oo aannu ka samaynay. Waxa weeye Shimbirkanni, shimbir ka soo tallaabay qaaradaha adduunka, waxaannu inta badan ku noolyahay shimbirka intan awooda bani’aadamka uu ku weerari karro leh, buuralayda Ameerika meelo ka mid ah ayuu ku noolyahay. Waa Gorgor had iyo jeer wax culus qaadi karra, mararka qaarkood wuxuu ugaadhsadda oo uu qaataa Riyaha dibad-joogta ah ee ku nool buuraha Ameerika.”Ayuu yidhi Cabdiqani\nCabdiqani Ibraahim Salafka wuxuu sheegay in Shimbirkan uu soo waajahay xannuun ku dhaca digaaga oo bedelay maskaxdiisa “ Shimbirkan siddii caadiga ahaa ee uu u noolaa waxbaa ka bedelan, shimbirkan waa shimbir xannuun ku dhacay oo waxa ku dhacay xannuunka digaaga ku dhaca oo nidaamkii maskaxdiisu caaddiga u ahayd ayuu wax ka bedelayaa oo qaab waali ah oo kale ayuu u shaqaynayaa, marnaba isagoo bani’aadam quutal-darruuri ka dhigannaya lamma arag marka uu caadiga yahay, laakiin waa marka uu xannuunku ku dhaco.”Ayuu yidhi Cabdiqani.\nCabdiqani Ibraahim Salafka, wuxuu sheegay in dalka ku noolaan jireen noocyo kala duwan oo magacyo kale duwan lahaan jiray, balse kanni 24-kii saacadood uu doonayo inuu cunno beer iyo labba kalyood iyo indho “Innaga dalkeenna waxa ku noolaa Geel-toosiye, Baqaye, Gorgor intabba wuu ka wayn yahay shimbirkanni. Markan sidda la sheegay 24-kii saacadood wuxuu u baahan-yahay inuu mar cunno Beer iyo labba Kalyood iyo indho uu kala baxo ugaadhsigiisa, immikanna waakan ka dhigtay bani’aadam. Marka waxaan leeyahay xukuumaddu go’aankii looga baahnaa may qaadan oo waxay ahayd in wacyi-galin badan la sameeyo oo dadka ay xukuumaddu wacyi-gelin u samayso. Sidoo kale waxay xukuumadda ahayd in ay tacsi gaadhsiiso , dadkii dadkoodda ku waayay masiibaddan.”Sidaa ayuu yidhi Cabdiqanni Ibraahim.\nMadaxweyne Ku Xigeenka Somaliland Oo Dubai Kula Kulmay Ganacsato Waa Weyn Oo Danaynaya Inay Maalgashadaan Somaliland Iyo Arrimaha Ay Ka Wadda Hadleen\nDubai-28-09-2019-()-Madaxweyne ku xigeenka Jamhuuriyadda Somaliland, Mudane Cabdiraxmaan Cabdilaahi Ismaaciil (Saylici) oo uu wehelinaayo wakiilka Somaliland u fadhiya Imaaraadka Carabta, Amb. Muniir Cabdillaahi Abusite welina ku sugan Isu-tagga Imaaraadka Carabta, ayaa maalin-nimadii shalay ee jimcihii (27-09-2019) waxa Hotelka uu ka degan yahay Dubai ku soo booqday ganacsato waa weyn oo danaynaya inay maalgashadaan dalka Jamhuuriyadda Somaliland.\nWaalidiin Cabasho Ka Muujiyey Madarasaddo Ardaydooda Ku Amray In Dirayska Laga Dhex Iibsaddo\nHargeysa, 29 September 2019 (Warsugan)-Qaar ka mid ah madarasadaha gaarka loo leeyahay ee ka hawlgala caasimada Somaliland ee Hargeysa, ayaa ardayda wax ka barata amar ku siiyay in dirayska aanay u doonan meheradaha ay ka soo iibsan jireen, isla markaana maamulka madarasadahaasi u keeneen dirayska oo waaraad ah loogu xardhayo astaanta madarasada oo ay iyagu ka iibinayaan.\nLaba madarasadood oo ka mid ah kuwa ka hawlgala xaafadaha Ayax II iyo Sheekh Cumar ee degmada 31-ka May ayaa dhawaan ku wargaliyay ardayda wax ka barata in dirayska ay u keeneen kana iibinayaan ardayda halkii awal hore waalidiintu ardaydu meheradaha ay doonaan ka soo iibsan jireen.\nWaalidiin fara-badan oo ka soo jeeda qoysaska danyarta u badan ee xaafadaha Faluuja iyo Sheekh Cumar ayaa cabasho ka muujiyay tallaabadaasi ay qaadeen maamulada madarasadahaasi. Islamarkaanna aanay awoodin dhaqaalaha iyo xujadda lagu xidhay ardaydooda ee ka iibsashadda dirayska.Sidoo kalenna waxay dhacdadan ku tilmaameen mid u gogol xaadhaysa darriiq macaash farra-badan iyo dhaqaale ururi ku raadinayaan madarasadahanni.\nCabdilaahi Yuusuf oo ka mid ah waalidiinta ardayda ee degan xaafada Ayax II (Faluuga) oo ka hadlay cabashada ku wajahan madarasadahan ayaa waxa uu yidhi “Horta xaafadahan Ayax II iyo Sheekh Cumar waxa u badan dadka degan qoysaska danyarta ah, marka maamulka madarasuhu ku wargalinayaan inay dirayskii iyagu ka iibinayaan halkii awal hore aanu ka soo iibsan jirnay qofba meesha uu doono.”\n“Qaar baa agoon ah oo dad soo siinayay, qaar ka soo iibsanaya huudhaydhka jaban halka qaarna meherado kale ka soo iibsan jireen. Hadaba madasadahan marka horeba anaga oo la tacaalaynay qiimaha waxbarashada ee ardayda ay ka qaadaan oo qaali ahaa hadana ay noogu dareen dirayskii inaanu iyaga ka iibsano, waxay tahay arrimahaasi kuwo aanan liqi karayn, waxaanay ku macneeyeen habdhaqan dhibaato iyo dhiig miirad ku ah dadka danyarta.Hore ayay ardaydan ka soo jeeda qoysaska danyarta ah uga taajireen wakhtigan xaadirka ahna waxay ku doonayaan dhaqaale iyo macaash farabadan oo maalin ku taajira.Xukuumada waxaanu ugu baaqayna in wax laga qabto xaaladan danyarta dhibaatada ku ah ee ay kula dhaqmayaan maamulka madarasadan dhiig miiradka ah” Sidoo kale Axmed Aw Muxumed oo ka hadlaya waxa uu yidhi “Aad baanu ula yaabnay markii ay ardayda aanu waalidiinta u nahay ay fariinta soo fareen horjoogayaasha madarasada xaafada Faluuga aanu deganahay in dirayskii oo waaraad ah ay keeneen ardayda ka iibin doonaan meel kale aan laga soo iibsan karin. Talaabadaasina khasab ayay nagu noqotay oo amaah iyo caaqiibo waanu ka iibsanay laakiin awood uma lihin oo qoysas danyar ah ayaa u badan ardayda, sidaa darteed waxaanu wasaarada waxbarashada Somaliland u sheegayna in wax laga qabto madarasadahan kootada ku xidhay dirayskii ardayda ee dukaanka aanu doono ka soo iibsan jirnay.\nWaxaanan ku macneeyay talaabooyinkan qaldan ee madarasadihii caruurtu wax ku baranayeen horjoogayaashii dhaqaale urursiga aan loo meel dayin go’aamiyay in danyarta shilinka u danbeeya ay ka qaadaan tixo gabay ka mid aha nin abwaan ahi tiriyay waxa uu yidhi.\nCulimaynu lahayn carabkoodu tuf leeyahay\nCulimaynu lahayn haday caawa ducayso\nCaadil uu aqbalaayo\nWaxa caawa na haysta culimo diinul fuluusa\nOo doolarka uun cidhbinaaya.\nDhinaca kale, waalidiinta ayaa xukuumada iyo masuuliyiinta wasaarada waxbarashada iyo sayniska ugu baaqay in si deg-dega ah wax looga qabto madarasadahan ardayda ku amray in dirayska aanay meel kale ka soo iibsanin ee ka madarasad ahaan iyagu ka iibin doonaan.\nWaddanka Ruushka, mucaarad kasta oo dowladda kasoo horjeesta si xun ayuu u burburaa, sidaas darteed waxaa mucjiso noqotay in la arko hal nin oo hoggaamiye ruuxi ah oo loo oggolaaday inuu ku lugeeyo waddanka oo dhan muddo lix bilood ah.Alexander Gabyshev wuxuu doonayay inuu gaaro magaalada caasimadda ah ee Moscow, si uu fool-ka-fool uga hortago madaxweynaha Ruushka Vladimir Putin, laakiin waxaa hakiyay ciidamada booliska.\nBBC-da ayaa ninkan la kulantay intii uu waddada ku sii jiray, ka hor inta aan la hor-istaagin.Gabyshev wuxuu isku qeexay nin ka adag sheydaanka iyo ficilladiisaba.Sida uu sheegay, wuxuu doonayaa inuu si khasab ah xilka uga qaado madaxweyne Putin, isagoo adeegsanaya hab nabadeed oo aannu dhiig ku daadanin”Nin awood dheeraad ah leh kaliya unbaa la dagaallami kara sheydaanka, laakiin ma jirto cid kale oo ka guuleysan karta, waxay doonaan ha noqdaan awood kastana ha heystaan, waayo cadowgu ma aha bani’aadan ee waa sheydaan, ninka awoodda Alle wata oo kaliya unbaana ka adkaan kara”, ayuu yiri Gabyshev.inuu lugeyn doono masaafe dhan 8,000km, oo guud ahaan dalka Ruushka ah, si uu u gaadho magaalada Moscow, halkaasoo uu ku yaallo xafiiska madaxweynaha.\nHase yeeshee ciidamada amaanka ayaa joojiyay markii uu lugeynayay ilaa 3,000km, oo u dhiganta 1,865 mayl.Waxaa noo suurtagashay inaan la hadalno inta aan la xirin ka hor.Isaga iyo shakhsiyaad kale oo soo raacayba waxay sheegayaan in howshoodu ay ku saleysan tahay hab nabadeed.”Hal arrin oo aan ogahay ayaan kuu sheegayaa, taasna waa in marka aan tagno Moscow ay magaalada oo dhan noqon doonto mid ay harqiyaan mowjado naxariis ah”, sidaas waxaa yidhi nin waayeel ah oo ka mid ah dadka la socda ninka loogu yeeray “Hoggaamiyaha ruuxiga ah.Ka dib markii uu muddo lix bilood ah lugeynayay, Gabyshev wuxuu noqday qof caan ah oo laga yaqaanno dalka iyo dibaddaba, waxaana lagu aqoonsaday inuu yahay nin isagoo kaligiis ah u istaagay inuu isbaddal ka sameeyo waddanka Ruushka.”Kaliya waxaan maqalnay in ninka sheydaamada ka adag uu u socdo inuu la kulmo Putin, si uu xilka uga qaado”, ayey tiri haweeney ka mid ah dadka shacabka ah ee mucjisada u arka ninkaas.ah shacabka ayaa u muujiyay taageero, waxayna BBC-da u sheegeen inay qabaan fikrad la mid ah tiisa”Marka laga hadlayo in meesha laga saaro Putin, isku aragti ayaan ka nahay.\nDhamaan kuwa xukunka haya waa in lag aero, waa waraabeyaal”, ayuu yiri nin la hadlay BBC-da.Dowladda Ruushka ayaa si isdabajoog ah u beenisa eedeymaha ay dadka mucaaradka ku ah u jeediyaan.Gabyshev iyo kooxdiisa yar waxay aaminsan yihiin fikrado adag oo la xiriira diinta masiixiga.Mas’uuliyiinta ayaa ninkan dib ugu celiyay magaaladii uu kasoo jeeday, waxaana la geeyay isbitaal lagu daweeyo dadka dhimirka la’, laakiin markii dambe waa laga saaray isbitaalka.Hadda wuxuu ka war sugayaa in lagu soo oogi doono dacwad dhinaca xagjirnimada ah iyo in kale.Mar uu goor dambe BBC-da kula hadlay khadka telefoonka ayuu sheegay in mudaharaadkisii uu aaminsan yahay inuu dad badan dhiirrigaliyay, uuna rajeynayo inuu isbaddal sabab u noqon doono.\nCilmi-baadhi Iftiimisay Masaasadihii Dadkii Horre Ilmaha Caannaha Ku Siin Jireen\nCadaymo cilmi baadhiseed ayaa lagu ogaaday in 3000 sano ka hor dadkii jiray ay caruurta masaasado caanaha xoolaha ku siin jireen.\nKhubarada aasaarta qadiimka ah ayaa helay hadhaadiga dufan ku engegay weel dhoobo ka samaysan oo qadiim ah, taas oo cadayn dhif ah ka bixinaysa habkii caruurta loo quudin jiray cahdigii dhagaxa.\nNooca caanaha xoolaad ee la siin jiray lama cadday karo, waxay se u badan tahay in ay caano lo’aad iyo kuwo riyaad ahaayeen.\nWaa caddayntii ugu horraysay ee toos ah oo muujinaysa sida ubadka waayadaa loo quudin jiray, ayay tidhi Dr Julie Dunne oo ka tirsan Jaamacadda Bristol, waxaanay intaa ku dartay in hab dhaqankaasi xoojin jiray taranta.\nQiyaastii 7,000 sanno ka hor cahdigii Neolithic-ga Yurub, hab nololeedka aadamuhu si wayn buu isku bedelay. Qadhaabsigii iyo ugaadsigiiba way dhamaadeen markii dadku beeraha barteen ee xawayaankiina carbsisteen ee dhaqashada barteen.\nAadanuhu wuxu bilaabay inuu xoolo ka maalo qiyaastii 6,000 sano ka hor, laakiiin wax badan lagama oga sida ay waayadaa ahayd cunnada ubadka ay siiyaan.\nCaddaymo hore loo hayey ayaa muujinaya in ubadkii waayadaa hore dhalan jiray ay u badan tahay in marka ay naaska hooyada jaqaan lix bilood marka dambe loo bilaabi jiray in cunto loogu dhafo caanaha naaska, laakiin cunnadu nooca ay ahayd lama garanayo.\nCaruurta caana lagu siinayey masaasadahaas aan la nadiifin karin ayaa waxay muujinaysaa in ay halis weyn caruurta u keeni karayeen.\nSian Halcrow oo ka tirsan jaamacadda Otago ee New Zealand oo ka hadlayey daraasaddaa lagu baahiyey majallada Nature, ayaa sheegay in loo baahan yahay daraasaad dheeraad ah oo lagu derso caanaha xoolaha iyo cuntada waayadaa caruurta la siin jiray.\nJimicsiga Oo La Ogaaday In Uu Ka Hor Tago Suuska Ku Dhaca Ilkaha\nCaajisnimada ku dhacda ragga da’da dhexe ah, ayaa la ogaaday inay sababto suuska halista ah ee ku dhaca ilkaha, marka loo eego ragga firfircoon sida ay daboolka ka qaaday cilmi-baadhis cusub oo ay sameeyeen koox ka tirsan Dugsiga Caafimaadka ee Honover Medical School ee dalka Jarmalka.\nCilmi-badhayaashu waxay ifiyeen in suuska dadkan casriga ah ku dhacaa uu la xidhiidho jimicsi la’aanta ragga da’doodu u dhaxayso 45 ilaa 65 jir, kuwaasoo badankoodu fadhiga ku shaqeeya.\nDaraasadan oo laga qaaday 72 nin oo caafimaad qaba oo aan wax jimicsi amma ciyaaro ah ka qayb qaadan, kuwaasoo si joogto ah inta badan u fadhiista goobahooda xafiiska, waxaana soo baxday in suusku ku dhasho ilkahooda, kaasoo ku keena xannuun halis ah oo ilkaha ka daadiya, ciridkana xanuunjiya.\nDaraasad hore ayaa sidoo kale ifisay dadka sida joogtada ah u jimicsada in ay noloshoodu tahay mid caafimaad ku waarta, taasoo 40% ay ka badbadaan cudurrada ku dhaca cirridka.\nDr. Nigel Carter oo ah madaxa Hay’adda Caafimaadka Ilkaha Ingiriiska (British Dental Health Foundation) ayaa cilmi-baadhistan u isticmaalay inuu dadka xasuusiyo faa’iidada caafimaadka afka.\n“Dadku waa inay daryeelaan caafimaadka afkooda iyo ka jidhkoodaba, cilmi-baadhistana waxay ifisay dadka khatarta ugu jira inay cudurrada afka qadaan, waana inaad ilkahaaga ka shaqaysa, jimicsigana badsata,” ayuu yidhi Dr. Carter.\nWashintong: Xukun Ku Dhacay Gabadh Maraykan Ah!\nXaakinka Gobolka Ohai ee Maraykanka ayaa xukun yaab leh ku riday gabadh 18 sano jirtay. Gabadhan oo lagu magacaabo Victoria ayaa lagu eedeeyay inay bixin weyday kirada Taxi ka qaaday magaalada Kalefland oo gadhsiiyay Pasnsevilai. Xaakinka ayaa gabadhan ku riday inay lugayso 48 Km, oo ah masaafaddii ay Tax-ga kiraystay, Kaasi oo muddo hal saac ah socday.\nWaxa kale oo xukunka ku jira in muddo saddex maalmood ah ay ka shaqayso arimaha bulshada, isla markaana ay siiso shirkadda taxiga leh $ 100 doller.\nXaakinka ayaa sheegay in markii hore uu doonayay inuu ku rido xadhiga bil laakiin uu haddana sidan ka doorbiday. Xaakinkan oo lagu magacaabo Mickel Seikonti Wuxu caan ku yahay xukuno dadka ka yaabiya.\nLa Wareegidda Shidaalka Faa’iido Mise Khasaaare?\nDawladi tallaabo kasta oo ay qaado iyada oo wanaag u ga dan leh, haddana waxa ay yeelataa waxa loo yaqaan “pros & cons” oo noqonaya in tallaabadaasi labo af leedahay. Af loo dan leeyahay oo ah in uu keensado faa’ido iyo mid kale oo faa’idada lafteeda ka dhasha oo khasaare ah.\nTallaabada noocan ah ayey shalay xukuumadda Somaliland qaadday. War ka soo baxay Xafiiska Maareeyaha Haamaha Shidaalka ayaa la gu sheegay “in laga bilaabo kowda bisha October ee soo socota ay iyadu dalka keeni doonto shidaalka, isla markaana ay shirkadaha shidaalka hadda keenaa ay iyada keliya ka sii qaadan doonaan”.\nTallaabadan dawladdu qaadday waa go’aan dhaqaale. Aragti ahaan falsafaddan dhaqaalayahanku waxa ay ugu yeedhaan “public ownership or nationalisation”. Marka ay sidaa tahay, aan ka eegno dhanka dhaqaalaha. Tusaale ahaan, in dawladdu suuqa ganacsiga wax ku yeelato maxaa faa’ido ugu jira dhaqaalaha waddanka, maxaa se khasaare ugu jira wakhtigan?\nFaa’idada ugu weyn ee in dawladdu wax ku yeelato suuqa wax kala iibsiga iyo wax soo dejinta si ay waxtar dhaqaale ugu soo kordhin karto waddanka waxa kow ka ah; in la helo badeecad aad u ga jaban tii hore. Waxa kale oo iyana faa’ido weyn ah in haddii dawladdu suuqa wax ku yeelato wakhtiga adag aaney dawladnimadu liicin saameynteeda oo weynaata awgeed.\nAan tusaale u soo qaadanno ammuurta jabnaanta badeecada; Somaliland shidaalka ganacsigiisu (soo dejin iyo iibin) waxa uu gacanta ugu jiray ganacsato. Somaliland iyada oo bad leh, ayey haddana ahayd meesha ugu shidaalka qaalisan Bariga Afrika. Halka Itoobiya oo aan bad lahayn shidaal ka jaban kan Berbera ka soo dega ay dib u ga soo iibin jirtay Somaliland! Sababta ugu weyn ee sida tan ay u noqotay waa in dawladda Itoobiya ay gacanta shidaalka ku haysay.\nDhanka kale, in dawladdu shidaalka keligeed soo dejiso kelideedna sii iibiso muxuu khasaaraheedu noqon karaa ayaa iyana su’aal dhaqaale ah. Jawaabtu waa in aaney fududayn in dawladdu inta ay aayar la wareegto shidaalka ay si quman u wadi karto. In suuqa shidaalka ay dawladdu la wareegto waxay u baahan tahay cilmi shaqo oo sax ah.\nCilmi loo gu horraysiinayo ballanqaad qaran (national commitment) karti shaqo (level of enthusiasm), agab shaqo (infrastructure), maamul wanaag (proper governance framework) iyo isla xisaabtan joogto ah (sound accountability). Haddii intaa soo dhab ah dawladdu la iman karto ahlan wasahlan ayaan leenahay. Haddiise shaqadu karti darro noqon doonta iyo in saami-qaybsi miisaan loo ga dhigo way ka sii xumaan. Jimce wanaagsan.\nSagaal dagaal Oo Dunnida Ugu Samayn Badnaa Siddeed Muslimka Guulaystay\nWaxaa yaab leh, sagaalkii dagaal ee dunida u gu saamaynta badnaa siddeed ka mid ah muslinka ayaa galay. Bal arag:\nGoobtii Badar oo ka dhacday dhulka maanta loo yaqaan Sacuudiga sannadkii 624 Miilaaddiga. Waxaa galay ilaa 950 nin oo Qureesh ah iyo 350 Muslin ah. Muslinka ayaa adkaaday, waana barbilowgii guulihii Islaamka iyo hirgalka Diinta Nebi Maxamed.\nGoobtii Yarmuuk oo ka dhacday dhulka imika loo yaqaan Urdun sannadkii 636. Waxaa is ku helay ciidankii imbaradooriyadda Biisanda (Room) oo gaadhaya 100 kun ilaa 200 oo kun, iyo muslinka oo gaadhayay 25 kun ilaa 40 kun. Waxaa adkaaday muslinka, wax ayna barbilow u ahayd damaca imabaradooriyadeed ee Muslinka.\nGoobtii Thaata Sawaarii oo Badda Dhexe badhtankeeda ka dhacday sannadkii 654. Waxaa is ku helay awooddii badda ee Imabaradooriyaddii Biisanda oo ahayd quwadda badda ee caalamka u gu sarraysa, oo wadata in ka badan 500 oo markab, iyo quwaddii badda ee Muslinka oo curdin ahayd. Waxaa ku adkaaday Muslinka, waxaana sidaa ku jabay qabkii iyo islaweynidii Masiixiga ee badaha.\nGoobtii Tours ama Balaad Ashuhaddaa. Wax uu ka dhacay dalka Faransiiska sannadkii 732, waxaana is ku haleelay ilaa 25 kun oo Masiixi Faransiis ah iyo 20 kun oo ah muslinkii dawladda Umawiyada Andalus. Waxaa ku jabay muslinkii, waxaana halkaa ku joogsaday dhul ballaadhsigii Muslinka Galbeed. Waxaa la hubaa haddii Muslinku goobtaa ku guulaysan lahaayeen dunidu in ay maanta si kale u ekaan lahayd, waayo wax ay u badan tahay in Yurub oo dhami muslimi lahayd.\nGoobtii Xaddiin. Wax ay ka dhacday dhulka Falastiin sannadkii 1187, waxaana is ku helay Macatableydii Masiixiga iyo Muslinkii Salaaxuduun Ayuubi. Muslinka ayaa ku adkaaday, sidaas bayna Quddus u gu soo noqotay gacanta Muslinka, duullaamadii Masiixiguna ku naafoobeen.\nGoobtii Istanbuul oo dhacday 1453. Wax ay dhex martay ciidamadii Masiixiga Bisanda oo caasimaddooda difaacaya iyo duullaankii Cismaaniyiinta Turkiga oo dardar kulul lahaa. Waxaa adkaaday Cismaaniyiinta, sidaas bayna caasimaddii Yurub iyo Masiixigu Muslinka u gu gacangashay.\nGoobtii Fiyeena oo dhacday sannadkii 1683. Imbaradooriyaddii Cismaaniyada oo wadata 150 kun oo askari ayaa doonaysay in ay qabsato caasimadda Usteeriya ee Fiyeena, taas oo ka mid ahayd kuwa Yurub u gu xoog badan. Goobtaa Muslinka ayaa ku jabay, sidaana waxaa ku joogsaday dhul ballaadhsigii dhanka Waqooyi ee Muslinka. Sideedaba halkaas bay ku soo afjarantay gacan sarrayntii Muslinka ee kunka sannadood soo socotay. Maalintaa haddii Cismaaniyiintu adkaan lahaayeen maanta dunidu si kale ayay u ekaan lahayd.\nGoobtii Normandie oo ka dhacday xeebaha Faransiiska sannadkii 1944. Waxaa is ku haleelay ciidamadii Xulafada oo tiradoodu gaadhayso 150 kun oo askari iyo dhanka kale Jarmalka oo wata 50 kun oo askari. Xulafada ayaa ku adkaatay, waana barbilowgii jabka quwaddii Naziga ee dunida halista galisay Dagaalkii Labaad ee caalamka.\nPrevious articleMadaxweyne Ku Xigeenka Somaliland Oo Dubai Kula Kulmay Ganacsato Waa Weyn Oo Danaynaya Inay Maalgashadaan Somaliland Iyo Arrimaha Ay Ka Wadda Hadleen\nNext articleWararkii Maanta ee Wargeyska Warsugan Media Group


Home Wararka Gudaha Socdaalka: Wax ka ogow baasaboorka Soomaaliya iyo lacagta ay ka hesho dowladda\nSocdaalka: Wax ka ogow baasaboorka Soomaaliya iyo lacagta ay ka hesho dowladda\nQiimeyn sanadle ah oo la sameeyay ayaa muujineysa in Japan iyo Singapore ay ku loolamayaan kaalinta koowaad ee baasaboorka ugu qiimaha iyo macnaha weyn dunida. Waxay Soomaaliya uga jirtaa liiskaas kaalinta 106-aad, iyada oo muwaadiniinta Soomaaliya ay tegi karaan dalal dhowr iyaga oo aan u baahneyn dal-ku-gal.\nHaddaba, dowladda Soomaaliya lacag intee la eg ayay ka heshaa soo-saaridda baasaboorka, dal-ku-galka la siiyo dadka ajnebiga ah, garoonka diyaaradaha ee Aadan Cabdulle Cusmaan iyo hay’adda duulimaadka hawada ee Soomaaliya.\nSida ka muuqata miisaaniyadda sanadkan ee loo gudbiyay baarlamaanka federaalka ah ee Soomaaliya, dowladda Soomaaliya ayaa sanadkan ka heleysa daabacaadda baasaboorka lacag dhan USD $5,528,165. Lacagtaas ayaa ah wadarta guud ee qiimaha la filanayo inay kasoo xarooto baasaboorka Soomaaliya. Baasaboorka ayaa ugu kacaya qofka jooga Muqdisho lacag dhan USD $108 laakiin gobolada iyo dibeda waxaa la qaadaa lacag intaas ka badan oo mararka qaar gaari karta USD $500.\nSidoo kale, dadka ajnebiga ah ee dalka soo gala ayaa la filayaa inay kasoo xarooto lacag dhan USD $3,485,367 sanadkan. Dad badan oo isugu jira ajnebi iyo Soomaali heysta baasabooro dalal kale ayaa dalka yimaada, iyada oo duulimaadyo toos ah ay Muqdisho ku yimaadaan shirkada Turkey airlines iyo Ethiopia airways. Dadkaas ayaa qofkiiba laga qaadaa lacag dhan $60 oo dal-ku-gal ah.\nDakhliga baasaboorka Soomaaliga\n$5,500,000Lacagta laga filayo in laga soo xareeya baasaboorada sanadkan\n$108Lacgat uu bixinaya qofka jooga Muqdisho ee dalbada baasaboorka\n$60Lacagta dal ku galka ee laga qaado dadka ajnebiga ah ah qofkiiba\nSource: Laanta Socdaalka\nMeelaha kale ee dowladda Soomaaliya ka hesho dakhliga waxaa ka mid ah garoonka diyaaradaha ee Aadan Cabdulle Cusmaan, oo ay maamusho shirkada laga leeyahay Turkeyga ee Favori. Dowladda ayaa shirkadaas ka qaadata lacag dhan 2,593,767 sanad walba. Shirkada ayaa maamusho howlaha garoonka, iyada oo ay jiraan shaqaale Soomaali iyo ajnebi ah oo u shaqeeya.\nSidaa si la mid ah, dowladda Soomaaliya ayaa dakhliga xoogan ka hesha diyaaradaha dulmara hawada Soomaaliya. Hawada Soomaaliya oo hadda laga maamulo xarun ku taal Muqdisho ayaa lagu tilmaamaa inay ka mid tahay kuwa ugu mashquulka badan gobolka, iyada oo ay Soomaaliya dulmaraan duuliyaadyo meelo kale kasoo kacay oo u kala gooshaya dalal kala duwan. Sidaas darteedna, dowladda Soomaaliya ayaa sanadkan ka filaysa inay ka hesho ururka ay ku mideysan yihiin diyaaradaha dunida ee IATA lacag dhan USD $15,735016.\nMas’uuliyiinta sarsare ee Soomaaliya ee haysta labada jinsiyadood\nAqoonsiga baasaboorka Soomaaliga\nDunida oo dhan, saddex iyo sodon dal ayaa lagu tegi karaa baasaboorka. Ma ahan in dalalkaas oo qofka Soomaaliga ah geli karo dal-ku-gal la’aan. Laakiin waxaa jira sagaal dal oo qofka wata baasaboorka Soomaaliya ku tegi kara dal-ku-gal la’aan.\nWaddamada adduunka ayaa isugu faana awoodda baasaboorrada oo ah inta dal ee qofka wata uu ku tegi karo si sahlan.\nJapan iyo Singapore ayaa sanadkan isku heysta kaalinta koowaad, marka la eego qiimaha baasaboorkooda.\nBaasaboorka Soomaaliya ayaa sanadkan kaalinta 106-aad kasoo galay liiska caalamka. Haddaba waa kuwee dalalka uu qofka Soomaaliga ah gali karo isagoo aan u baahneyn Visa lasii qaato?\nHase ahaatee dalalkaas dhammaantood ma wada aha kuwo uu qofka Soomaaliga ah ee baasaboorka Soomaaliga ah wata ku geli kato Visa la’aan\nSida aan kasoo xigannay bogagga wax ka qora arrimaha socdaalka iyo dal ku galka ee VisaIndex iyo PassportIndex, 9 waddan ayaa baasaboor Soomaali lagu tagi karaa iyadoo aan wax Visa ah la dalbanin.\nDominica – oo ah dal kale oo ku yaalla isla gobolka Caribbean. Balse ma aha waddanka la dhoho Dominican Republic, inkastoo ay isku gobol yihiin.\nMalaysia – oo ah waddan ku yaalla qaaradda Aasiya. Hase yeeshee waqti xaadirkan waxaa baasaboor Soomaaliga looga mamnuucay dalkaas sababo la xiriira cudurka safmarka ah ee Covid-19.\nIsh wararka BBC SOMALI\nPrevious articlekamarada: Maxaad ka taqaanaa warshaddii sameyn jirtay Sunta halista ah ee uu Ruushka ku aamusin jiray cadowgiisa?\nNext articleWARBIXIN: Nunez, Haaland & Saxiixyada Ugu Waaweyn Ee Ilaa Haatan La Dhamaystiray


Yuusuf Garaad: Warramaa aan war hayn! WQ; Bashiir M. XersiHiiraan | Hiiraan Net | Wararka somalia | Somali news | Warar, Quraan iyo Tafsiir.Hiiraan | Hiiraan Net |\nYuusuf Garaad: Warramaa aan war hayn! WQ; Bashiir M. Xersi\nby Yahye | Saturday, Aug 17, 2013\nNin Carab ah ayaa waxaa la dhihi jiray “Mucaydi” dadka ayaa sheegsheega had iyo jeer, magaciisa uun ayaana afka lagu wada hayaa. Ku celcelinta badani dhibkeeda ayey leedehee, ninbaa is yiri ninka sidan loo sheegsheegayo waxa uu yahay ka sargaar bal.\nNinkii safar iyo socdaal ayuu u galay inuu ninka la sheegayo soo arko, geeddi dheer ka dib, ayuu soo galay deegaankii ninka loogu sheegay, hadduu cagta soo dhigay, ayuu isagoo u caabboon ama u hamuun qaba ninka araggiisa, weydiin iyo waraysi u galay, mise dadkuu u yimid waaba la yaabeen, ninka uu weydiinayo iyo sida uu magaalka ka yahay awgeed, illeen ma ahan nin magac iyo muunad gaar ah ku lehe, iska daa in lagu soo raaco xigmad, garaad iyo gargoyne, micnaha caqli badan, kaaga darane, qurux iyo qaab qummanna ma lahayn.\nHaddii laga ehbiyey, asuu ku adkaystay inuu arko, ayaa loo tilmaamay aqalka uu magaalada ka deggan yahay. Ninkii orod ayuu xaf isku siiyey, sidii u sii ordayey ayuu dalaq ugu yiri Buushkii uu magaalada ka deganaa, mise waxaa ka soo hor muuqday Bidde gaaban, oo calool kuusani ka soo horrayso!\nInta hillaabtay oo indhaha isku qabtay ee kala furay, isagoo rumaysan la’ qofka ka hormuuqda inuu yahay “Mucaydi” iyo in kale, ayuu mar kale indhaha ku celshay, oo waliba ku gubay si uusan ugu ekaan inuu arkayo cawir ama hummaag uun kaliya, mise sawirka u muuqda, waxa magaalada uu deggan yahay looga sheegay iyo middii uu markuu magaciisa maqli jiay ka haystay ayaa isu qaban waayey.\nMarkaa ayuu inta soo gaddoomay, oo reerkii uu ka baxay iyo deegaankiisii ku soo laabtay laga reebay hawraartan cajiibka ah ee ah: “Intaad Mucaydi maqli lahayd, inaad aragto ayaa ka wanaagsan!” dhanka kale, ma is tiri, ninkan waxaa ku habboonayd hawraartii ahayd: “Ma waxaan ku mooday, mise waxaad noqotay mise waxaan loo noqon doonin?” intuba waxay ku aroorayaan inuu “Mucaydi” soo bartay, oo maanta ka dib agtiisa in lagu sheego iska daaye, agagaarkiisa aan lagu xusayn.\nYuusuf Garaad in badan iyadoo qoraallo laga qoray waan arkay, haba ugu darraadaan berigii JIHAADKA JINNIGA iyo WADAADADII WAALLUDU WADDAY ay Xamar qabsadeen, oo ay bar iyo bog walba ku qorneed Yuusuf reerkiisa ayuu la saftay, waxaa cirka ku sii shareeray ka dib markii ay dhawr shaqaale oo BBC u shaqaynayey shaqada isaga tageen siyaabo kala duwan, taa oo tuhunka sii badisay, haddi Soomaali awalba isaga kaa sannifsanayd, hadday marmarsiyo kuu hesho adba ka badbaad.\nMaanta Yuusuf Wariyennimo xagga ayuu iska soo dhigay, in kastoo hore loo yiri: “Nin walba wuxuu bartoo barigashoow billaabayaa” wuxuu u soo qalabqaatay Siyaasad [NACALLO QABTO] oo ay ku noqotey meeshii laashimku uu ka yiri: “Aadan Yabaal u soo aroor, Abaalna kuuma erganee!” waa tii la yiri: “Nin Durbaan qaaday ilaaq dalbaye!” taladu maalin bay ku seegtaa, fudayd ama faham la’aan mid uun, hadday kuu wehliso tashi xumo iyo taraanturrana kuma sii jirto, tallaabo aad ku gaarto taran tolmoon ama tanaad toosan midna ma tiigsatid.\nHorta Yuusuf maalintuu xilkuu naftiisa, inta af Soomaaliga ku hadasha, Geeska Afrika iyo Qaaradda Madawba u hayey ka soo tagay ayuu waddo habaw ah qaaday. Ma qof la talshuu waayey? Ma isagaan raadin? Mise waa heloo, laba mid ayey ku noqdeen TALA XUME TARAANTURRA la rabay iyo inuu TALA FIICAN helay ee uu ka dhaga adaygay, aniga tan dambe ayey ila tahay. La yiri: “Talo adaa ku noole ayadu kuguma noola”.\nMaalintuu xilkaa iska casilay, ayaan rag asxaabtayda ah ku iri sidan: “Yuusuf Garaad isagoo ah MADAXWEYNAHA inta af Soomaaliga ku hadasha, ee kala joogta, Soomaaliya, Gaarisa, Jigjiga iyo Jabuuti, hadduu ka doorbiday inuu Madaxweyne uusan hubin ka noqdo XALANE waa nin si kale [cudurkii madaxnimada] loo hayee, ninka yaan loo daymo la’aan!”\nNinbaa laga sheegay “La iimana Waxyoodo, waxna ima seeggana!” Yuusuf Garaad maalintii koowaad ee uu Muqdisho tagay isagoo wali Jaakadduu gashanaa ka muuqdo Jactadkii kursigii uu ku fadhiyey, warkii u horreeyey ee uu Istaag ku sheego waxaa ku jiray; “in Guryaha la iska haysto la isu celiyo!” Yaab. Ma Oday Dhaqameedaa? Ma masuul xil hayaa? Ma Guddoomiyaha Guddiga isu celinta Hantidaa? Midda kale, berigaa dadka dhan wuxuu ku sii jeeday kuna mashquulsanaa DOODDII DASTUURKA, inta uu taa aragti iyo feker ka dhiiban lahaa, sheeko aanba meesha ool ayuu la yimid, haba la yimaadee, wax ma u tartay?.\nDhanka kale, adoo xaniif iska dhigaya oo dooddaadu tahay guryaha la kala haysto ha la isu celsho, hadduu dhabarkaaga tagan yahay Yuusuf Siyaad Indha Cadde ka warran? Waxay ka dhigan tahay: adoo leh ha la is cafiyo, oo yaan is dilin, haddana, dadka Daab iyo Waran la dhacaya! Aqriste, tusaaluhu sidee kula yahay?.\nHaddii doorasho ku sheeggii ay dhacday, tartankii madaxtinimada uu ku soo baxay Xasan Sheeq, oo sida dhawaan la sheegay ay MAALGASHATAY DALKA QADAR, asii markii hore dad badan ku wareersanaa, illeen Yuusuf isagaa gabbaad iyo gargaar la’aan iska yimide, midda is weydiinta mudan baa ah: Yuusuf isagoo intaa Caddaan iyo Madaw, Muslin iyo Gaalo ku dhexjiray miyuu isagoon koox iyo kaadir wadan iska yimid? Alleylahe Soomaalidu waxay tiraahdaa: “ISHAAN MEEL DHEER WAX KA ARAGEEY DHAC!” mise Yuusuf sheekadu waxay ka ahayd Is tijaabi uun? Bal adba.\nMaalintii lagu kala baxay dhismaha Golaha Wasiirrada, oo dad badan u saadaalinayeen inuu noqdo Wasiirka Warfaafinta, dadkaa oon afhayeen qaldan u noqdayn wa kan:\nHaddaanse xitaa lagu soo darin ku xigeennaadii iyo Wasiiru dawlayaashii ayuu ka soo huleelay Xamar sida rag badan oo isaga oo kale ah, sida Formaajo, oo maalintii Saacid la magacaabay maalintii xigtay soo dhoofay,\nama Prof Samatar oo caraduu ka soo qaaday Xamar Hargaysa ku tagay, sheegayna inuu u tartamay sidii uu Soomaaliya u kala goyn lahaa! Waa iga su’aale, nimanka aqoonta lagu sheegay aaway? Xaggee ka martay? Mise waa sida weel daba duleela oo kale?.\nYuusuf Garaad wuxuu xarun iyo saldhig ka dhigtay Dalka Kenya, dabcan waa xarun istiraatiiji ah, inay Soomaaliya u dhawday ka sokow, waa meel ka nabdoon Muqdisho, oo aadan u baahnayn istaaf iyo waardiye, taa ka sokow, waa xarunta laga maleego qorshe walba oo Soomaaliya laga hirgaliyo, maadaama ay wali ku yaallaan badi Xafiisyada Qaramada Midoobay ee Soomaali qaabilsan.\nSiduu xaruntaa u degay, Yuusuf wax badan ayaa iska badalay, sideeda qof aan aragtidiisa badalin waa noole aan qiime lahayn, balse, haddaad u badasho dhanka xun iyo gedda gurracan waa dhibaato inteeda la eg. Yuusuf wuxuu in badan isku mashquuliyey isku murjiyey inuu arrin aan u ool inta uu ka galana uu kala mid yahay muwaadin walba oo Soomaaliyeed isku hawlo, maadaama uusan wax xil ah iyo jago dawladda ka hayn shacabkana u hayn.\nArrintaa waxay ahayd marka si dhab ah loo kala qaado dhibaatada ka taagan Gobollada xadka la leh Kenya ee ay afduubka iyo xoogga ku haystaan Keenyaanka oo kaashayana Malleeshiyo diimeedka iyo beeleedka Axmed Madoobe, oo hore uga tirsanaa Maxkamadihii iyo Xisbul Islaan, [ARGAGIXISADII BURBURTAY]. Tan kale waa arrinta Faroole iyo Gobollada Bari iyo midda uu ka hurinayo Jubbooyinka.\nYuusuf labada arrinba sidii qof xog ogaal ah ugama hadal, kaaga darane xitaa sidii qof dhexdhexaad ah ugama hadal, ee wuxuu eedda dhan dusha ka saaray Madaxda Dawladda, dabcan is mari waaga jira qayb ayey ku leeyihiin kana yihiin, balse, taa ma suuragalinayso in looga dhigto bartilmaameed siyaasadeed.\nMaxaa yeelay labada nin ee arrinta lugta ku leh, midna waa gacan ku dhiigle, qabable ah, midna waa Fidne wade kala dilay dadkii maamulka u dhiibtay. Labada arrrinba marka aad ka hadlee, waa inaad labadan xagal muujisaa, haddii kale sheekadaadu waxay noqon “war la qabaa xiiso ma leh iyo nin meeli u caddahay meeli ka madaw!”.\nYuusuf wuxuu aad u buunbuunshay afar nin oo dhalmo reeri ka dhaxeeyo, asii aan isku dan iyo hadaf ahayn, oo ay sawir la galeen Madaxda Dalka Kenya, isagoo markaa farriinta uu dadka soo gaarsiinayey ahayd meeshan rag culus ayaa isugu yimid, dhawaan sheekadu dhan ayey u dhacaysaa. Haddaba, arrintu waa laba: ama Yuusuf isaga ayaa Filim kale u shidnaa, oo indha sarcaadis lagu hayey ama ujeed gurracan ayuu ka lahaa marka uu waxaa oo kale oo gudbinayey! Sidaa waxaan u leeyahay xitaa hal su’aal ma duldhigin ah, maxaa isu geeyey raggan? Madaxda Kenya maxay rag aan xilal ka haysan Soomaali sidan rasmiga ugu qaabishay? Ka sii muhmsane, Faroole maxaa Kismaayo iyo Gedo ka soo galay? Markii hore Muqdisho Caasimadda Soomaaliya ma ahan ayuu taagnaa, haddana ma wuxuu u socdaa Kismaayo Soomaaliya kama mid ahan? Wax kale ha ka filan.\nYuusuf Garaad hadday muddo ka dhex hadlayeen Axmed Madoobe iyo Faroole, OGAAL iyo LA’AANBA, ayuu u gudbay fulintii, micnaha qoraalladiisii inuu u wareejiyo fal iyo dhaqangalin. Wuxuu si rasmi ah ugu soo dhaweeyey magaalada Nairobi Faroole, oo ay ahayd inuu halkaa kula kulmo Madaxweyne Xasan Shiiq. Waaba iga su’aale, adoo bed qaba, maankaaguna deggan yahay Faroole gega dayuuradeed ma ku soo dhaweyn lahayd?.\nAan idin xasuusiyee, Ra’iisul Wasaare Saacid markii uu socdaalka ku tagay deegaanka Bari, Faroole wuxuu u soo diray ku xigeenkiisa inuu Garoonka ku soo dhaweeyo, isagu wuxuu ku haray aqalkuu daganaa, haddaba, ma idin la tahay Faroole inuu wanaag uga hayo soo dhaweynta Yuusuf? Midda kale, markii Axmed Madoobe tagay Bari waxaa garoonka ku qaabilay isla Faroole, ladaba soo dhaweyn kala mudan, Jabhad Hoggaamiye kooxeed ah, walina dhiig daadin wada iyo Ra’iisul Wasaare madani ah oo nabad iyo naruuro ka shaqaynaya, gaabisba ha ku jiree.\nIntaa hadduu Yuusuf sameeyey, waa ku fillaa waysay, oo waxaa Garoonka Muqdisho laga soo dejiyey Xasan Daahir Aways, oo laga keenay Maamulka Ximan iyo Xeeb oo uu isu soo dhiibay, hadal uu ka qoray wuxuu ku soo daray erayadan: “…Xasan Daahir wuxuu noqonayaa ninkii ugu horreeyay ee Madax ah ee lagu soo oogo dacwad ku saleysan in uu dalka dembi ka galay loona xiro.”\nHadalku macne gaar ah ayuu leeyahay, maxaa yeelay isagu ma mooga in Xasan uusan meesha u joogin Soomaali iyo Amisom midna, iska daa beel iyo odayaale, balse, isagu wuxuu ka doorbiday xaqiiqdaa inuu dhan kale naga tuso. Waa su’aale, Xasan dacwadda ku socota ee uu Yuusuf sheegayaa waa tee? Maxkamadda uu Yuusuf ka hadlee waa tee? Ma mid maankiisa ka dhisanaa, mise waa mid loo meershay oo lagu yiri sidaa dheh? Anigu garan waayey, ee qofkii noo sheegi kara waan ka sugaynaa.\nHadduu Faroole soo dhaweeyey, hadduu Axmed Madoobe si dadban ugu hiillinayo, ma bannaanka iska keen baa lagu yiri mise isagaa jeclaystay oo ula kac ayuu u sameeyey mise waa ka noqotay oo waa ka hoos baxday? Midda ay noqotaba wuxuu ka soo dhex muuqday shirkii QASWADAYAASHA ee ka dhacay Nairobi.\nRagga uu shirka la qaatay waa rag aan sumcad iyo magac midna Soomaali iyo dunidaba ku lahayn, oo wada shaati madoobayaal iyo cayayaanka siyaasadda ah, waxayna u kala baxaan afar qaybood:\n1- Gacan ku dhiigayaal dagaal oogayaal ah, sida; Geeddi, Axmed madoobe, Sheekh Shariif, Gaandi iyo Xuseen Caydiid. (GACAN KU GARAADLAYAAL)\n2- Madaxda Musuqmaasuqa Soomaaliya, sida: Laba Shariif, Galayr, Gaas, Sharmarke IWM. (JEEB KU GARAADLAYAAL)\n3- Kuwo urur diimeed ku daaban, sida Baadiyow, asii qof walbaa iska ilaalinayo, si uusan ugu noqon sida Morsiga Masar oo kale. (QAMIIS KU GARAADLAYAAL)\n4- In aan meelna haysan ama hiyi raac, oo hadba meesha ay mukul, muuq ama hummaag ka arkaan iska aada sida Yuusuf Garaad oo kale. (YAA I WACDEY).\nSidan waxan u leeyahay, maalintii shirka xigtay Yuusuf isagaa been qalinkiisa ku xarriiqay, maalintii ka labaad dadkii wuxuu ku afjigay “iga aamusa aniga ima dhaliili kartaan, qof walba wuxuu aaminsan yahay ha haysto” hadday inqaastiisu qoyan tahay yay inqaastiisu engegtey ama ka qallashay? Maalintii ka saddax ahaydna sida loo dhigay hadalka waa ka toobad keenay wixii uu sameeyey, isagoo yiri: “waxaan idiin ballan qaadayaa in aanan ka qayb gali doonin fadhi umadda Soomaaliyeed lagu waxyeelayo!” la yiri: “afkii ba’ay yiri towba ma waayo!”.\nWeydiinta yaa ah: ninka damac baa dabada ka riixayee, yaa damaanad qaadaya inuusan dib ugu laabanayn? Midda kale, markuu beenta isla kala jiidayey, ee dadka ku afduubayey “waxaaga ha igu qasbin” muxuu qarinayey? Inta uusanse ballanta noo qaadin waa inuu soo bandhigaa waxa beentiisii hore burinaya, haddii kale cid aaminee ma jirto. Kaba muhimsane, waa inuu sheegaa waxa ku kallifay inuu been intaa la eg sheego, iskuna dayo inuu qariyo wax aan qarsoomayn. La yiri: “nin daad qaaday xunbo cuskay”.\nYuusuf mar kale ayuu ku soo laabtay arrintii Xasan Daahir, oo haddana qoray sidan: ““Laba mid ayuu xalku ku imaan karaa. In la sii daayo (masaafuris iyo haddii kaleba) iyo in Maxkamad la soo taago qareenna loo oggolaado. Labada tallaabo middii ay dowladdu ku dhaqaaqeyso waxaa la gudboon in ay si dhakhsa ah ugu tallaabsato.” Waa iga su’aale Maxkamaddan Jaan ee uu ku hadaaqayo maxay ahayd?.\nAniga waxaa isu kay qaban waysay, waxaan gogol SHAYDAAN la fariisanayaan Geeddi, Axmed Madoobe, Xuseen Caydiid, Gaandi iyo Sh. Shariif oo dhan ah iyo Gaas, Ina Sharmarke, Cali Khaliif Galayr iyo rag ka sii liita oo dhanka kale ah, haddana, waxaan ku celcelinayaa in Xasan Daahir Maxkamad la saaro! Isma qabanayso, ee ama madaxa ayaa Yuusuf looga jiraa ama si kale ayaa wax ka yihiin.\nMaxaa yeelay dagaal oogana inaad xumaanta la laaqdo, midka kalana aad tiraa ha la maxkamadeeyo waxay ka dhigan, adoo Nijaas ku dhexjira inaad qof kale ku tiraa; waxaas waa Nijaas! Oo adi xaadan isaga ilaalin, kaba muhimsane, adi maad ka dhex baxdid?!\nDhanka kale, Xasan Daahir dagaal oogayaasha kale wuxuu uga duwan yahay waa in ragga baacsanayaa ay yihiin Shisheeye caddaan iyo madaw isugu jira, halka GACAN KU DHIIGLEyaasha kale ee Yuusuf la Qaxweeyo aysan sidaa ahayn! Taa oo aan dadka qaar wali fahmin, Yuusuf Garaadba ha ugu horreeyee ama ha gartee, ha iska indha xiro dan doqomeedku ha ku qasabto. Bal erayadan hadduu kii aqoon yahanka sheeganayey ku hadaaqayo, xaad caamiga ka filan kartaa?.\nXasan Daahir Maxkamad laguma soo oogin, ee waa nin booqasho QALDANTAY Xamar ku jooga, illeen haddaba XABSI kuma jiroo, GURI ayuu deggan yahay. ogoow, in la sii daayey raggii Xasan la socday badankooda. Qormo ku saabsan mawduucan mardhaw filo.\nDhibka jira baa ah, inta Yuusuf u aragta nin heego sare gaaray baa badan, waxaana u badan dhallinta saxaafadda iyo warbaahinta dhawaan ku soo biirtay, oo habeen iyo maalinba ku Alla barya: “Allaw Yuusuf oo kale iga dhig!” “Allaw nimaan wax ogayn ha cadaabin” baa hore loo yiriye, ninka u ah tusamda iyo tusaalaha inaan xariggiisa xigmadi ku jirin ma oga! Hubaal inuu intaa oo sano BBC soo hagayey, balse, weydiinta yaa ah: xuu ka soo kororsaday?.\nYuusuf Garaad waligii wax ma qorin (buug), inta uu xog hayana qof Soomaali ah oo haya waa yar yahay, halka dad badan oo dhagaysan jiray waraysiyadiisa ay buugaag badan qoreen, dadkana wax ku soo kordheeyiin aragti ama dhacado mid uun.\nYuusuf Garaad ma nin xabad xaaranaa? (Dhaladnimo ama dadnimo lahayn) Nin Xis maranaa? (Ogaal ama aqoon lahayn) Nin Xoog la’aa? (Awood ama itaal haysan) Nin xil kasaynaa? (xishood ama xarrago lahayn) Nin xukun garanayaa? (Muddac iyo eedayn ogaynaa) Nin xog la’aa? (garasho ama garaad lahayn) Yuusuf Garaad ma nimaan eeddu karinaa? Nin aan eeddu karin waa meel xunfadhi! Aqriste, adigu bal middee ku qiyaasi lahayd?.\nYuusuf maalmahaan “aan la ii dirsan” aa kugu badataye, haddaan laguu dirsan maa iska daysid, illeyn Soomaalidu waxay tiraa: “Hoowli wanaaggeed, waa ha laguu dirsadee!” haddii kale, “YUUSUF AAN LOO DIRSAN” ayaad ku dambayn doontaa.\nMidda isaga kaa laban ee aan kuu kala saarnayn yaa ah: maalintaad BBC-da u shaqaynaysaba taladaada waa loo boohnaa, wax ku oolna waa ahayd, haddaadse maalintaa is lahayd kuuma habboona waad qaldanayd, maanta oo aan meel aan loo baahnayn iyo qaab aan loo baahnayn aad u sheegasyana kaba sii daran, marka tii horeed mudnayd haddaad la gaabsatay, maanta oo aan lagaa maqlayn illeen loollan ayaad kula jirtaaye maad dhaqaalaysatid?.\nTan kale, midda aad mudnayd ee aad mar kale garab martay waa inaad wixii aad taqaannay dhallinta u hamuun u qabta, ee adiga ku fiirsata aad u faa’iidayn waysay, waxaan uga jeedaa, ka warran haddii aad Xafiis u furato ee aad ku lafa gurto hannaanka warbaahinta Soomaalida, ayna wehliso, baaritaanno, tirakoobyo, siminaarro, casharro, kulammo, aqoon si weydaarsi IWM?.\nMa waxaad ku qanacday inaad maalin walba Nairobi shir Soomaaliya looga hadlayo adoo marti ka ah aad ka qaybgasho? Ka warran haddaad adigu qabanqaabiso, oo aad qorshaha, qaabka iyo qodobbada dajiso, ee aad dhulkii hooyo ku qabato? Ka warran haddaad xil iyo masuuliyad iska saarto inaad inta baahida u qabta warbaahinta aad ka haqabtirto, maadaama aad aqoon fog iyo fiiro badanba u leedahay, oo wax noloshooda wax ka baddali karo, dadkana wax tari kara adna aan wax kaa goynayn aad ugu deeqdo?.\nKa warran haddaad inta aad Facebook iyo Blog yar ka dhex naanaalayn lahayd, aad xarun rasmi ah, xaqlo cilmi, xafiis mudane iyo xer kuu gaar ah oo kuu soo xeraysata aad isku dubbaridato?.\nKa warran intaad MA GUDBAYAASHA lagu GUDBO/lagu GUURO aad ag gabraari lahayd, ama inta MA LIIBAANAYAASHA lagu LIIBAANO aad ag yuurari lahayd haddaad liibaanta iyo guusha aad horseed u noqoto? Saw adna kuuma roona, dadkana uma rayso?.\nBal inta sare ee ama qallooc kaaga muuqan karo, ama aan is qaadan karin ama kuu cuntamin iska dhaafto, oo candhuuftaada dib u laqdid, horta maskax deeggan iyo maan fadhiya inta aarinta ku maamushid, afarta baragaraf ee u dambaysa miyaanan haleelin?.


Lacagta Cusub Ee Dalka Loo Daabacaayo – Soomaaliya | Afrikaan I Saldhiga xalka caqabadaha\nGorfaynta Buugga Safiirka\nMaxamed Cabdirisaaq Diriye, August 3, 2020\nGabar xjiaab iyo niqaab xiran oo Soomaali ah oo lagu aflagaadeeyay London |Tukesomalism.com\nCabdijabaar Sh. Axmed, April 7, 2016\nMaxamed Xassaan Gacayte — June 12, 2018\nWaxaan qoraal kooban kaga hadli doonaa, daabacaadda lacagta shilinka ah, ee dawladdu ku dhawaaqday in ay dhawaan daabacayso. Marka hore aan isla fahanno Lacag. Waa maxay lacag? Maxaa lagu qabtaa, ama ay qiimo leedahay? Weydiimahan iyo kuwo kale, ayaan ku soo koobi doonaa qoraalkan. Lacga: waa shay kasta oo aad ku bixin karto Amaah, ku iibsan karto shay kale, kaysan karto, sharciga deegaanka aad joogtana uu oggalyahay qiimaheeda iyo wax qabad keeda. Lacagtu, waxaa loo adeegsadaa:\n1. In lagu soo beddesho lacag kale, oo caalami ah.\n2. In lagu illaaliyo ganacsiga waddanka iyo awoodda iibsiga ee dadka. Iyo qaar kale oo badan. Haddaba lacag iyo wax qabad keeda, haddaan intaa uga imaado.\n1. Maxaa qiima tira lacagta? 2. Tiro yar ama mid wayn, miyey ku xirantahay qiimaha lacagtu? 3..Sicir bararka waddanka, lacagtu saamayn badan ma ku leedahay?\n4. Qiima dhaca lacagta maxaa sababa? Weydiimahan ayaan ku qeexi doonnaa qoraalkan hoosana. Marka laga hadlayo dhaqaalaha, waddanka aan lahayn lacag qiimaheedu sarreeyo, ma koro dhaqaale ahaan, siyaasad ahaan, iyo madax bannaani toona.\n1. Wax yaalaha qiima tira lacagta waxaa ka mid ah; Sicir bararka, cuna qabatayn dhaqaale oo la saaro waddanka, degganaansho la’aan ka dhacda dalka ( mid siyaasadeed iyo mid deegaanba), ganacsi la’aan (lack of international trade). IWM.\n2…. tirada lacagta (yaraan iyo waynaan) waxay ka qayb qaataan lacagtu qiimaha ay leedahay.\nAan ku horraynno tirada yar. Haddii waddanku leeyahay lacag yar, waxay leedahay faa’iido iyo khasaare labadaba.\nMarka lacagtu yartahay number ahaan, waxaa ay caqabad ku tahay isku beddelka lacagta dalka iyo lacagaha qalaad.\nTusaale: haddii Soomaaliya loo daabaco, lacaga yar yar (1 sh, 10sh, 50sh, 100sh,….. 1000sh) waxay dhibaato ku keenaysaa; kaydinta, qaadidda, isku sarrifka lacagaha kale sida Doollarka IWM. Marka 1$ la sarrifo, waxay noqonaysaa in qofku boorso ku qaato lacagata shilinka ah. Illeen wixii tiradii yey ka badataye.\nDhanka kale. Waxay leedahay wax xoogaa faa’iido ah, marka la joogo gudaha. Maxaa yeelay shayga ugu yar ee waddanka la iibsado, (XANJADA), waxaa loo helayaa lacag la qiimo ah, oo goynasa xabbad Xanja ah.\nAan eegno tirooyinka waawaynna. Iyaguna, sidoo kale waxay leeyihiin faa’iido iyo khasaaraba. Marka lacagtu ay tahay mid number ahaan wayn, waxay faa’iido u leedahay; kaydka, qaadashada, sarrifka lacagta qalaad Iwm.\nTusaale.. Marka 1$ la sarrifo, wuxuu qofku jeebka gashanayaa waraaq kaliya ama labo warqadood. Sidoo kale marka la kaydinayo 1000$, baa 10 warqadood noqonaya, oo si fiican baa loo kaydsan karaa.\nDhanka kale. Waxaa jira faa’iidi darrooyin ay leedahay lacagta waawayni. Waxaa ka mid ah; in si fudud uu ku dhalan karo sarrif barar, haddii uu dhashana, ma jirto lacagtaan wax ka sii wayn, oo kor looga sii socdo. Meel hoos loogu noqdaana ma jirto, oo tii waynayd baa wax tari waydee tu yat warkeeda daa.\n3. Sicir bararka waddanka ka dhasha waxaa sababa, wax yaalo badan. Lacagtu waxay ka mid tahay kuwa ugu saamaaynta badan, balse waxa ka horreeya dhawr hab oo sababa sicir bararka. Ma jiro waddan lacagtu sababto sicir barar, balse waxay sababtaa sarrif barar.\n4. In lacagtu qiimo beesho, waxaa keena sababo dhaqaale oo fara badan.\n1. Haddii waddanku uusan lahayn ganacsi caalami ah, oo uu ka helo lacag qalaad. ( hard currunce).\n2. Haddii dalku uu soo dhoofsado, alaab iyo adeeg ka badan tan uu dhoofiyo.\n3. Degganaanshaha siyaasadda, dhaqaalaha iyo sarrifka lacagahu, waa qayb muhiim ah, oo beddeli kara qiimaha lacagta dal leeyahay. IWM. Haddaba haddii aan intaa isla fahannay. Aan u soo noqonno lacagta cusub, ee dalku yeelanayo.\nWasiirka maaliyadda Dalka, ayaa xaqiijiyey in dalku yeelan doono lacag cusub. Haddaba, innaga oo ka dharagsan lacag, qiima dhaca lacagta, awoodda waddanka iyo shuruudaha lacag cusub laga doonayo.\nMa ku habboontahay xilligaan, in la daabaco lacag cusub, oo Shilin ah?\nWar celintu, waa maya kuma ahbboona. Marka lacag la daabacayo, waxaa la iska doonayaa shuruudo fara badan. Haddaan wax ka xuso, waxaa ka mid ah:.\n(1).. in dawladdu hayso magdhow, kaasoo ku filan dadka. Si loogu beddelo lacagtoodii hore, ee ay haysteen dadku. Waxaan ula jeedaa; in dawladdu hayso dhaqaale lacageed, oo ay baanka dhigto, si dadku isugu beddeshaan lacagtoodii hore iyo middan cusub.\n(2)… in dawladdu leedahay bangi dhexe, oo ka madax bannaan siyaasadda. In uu awood u leeyahay, in uu fuliyo, socodsiiyo, beddelo, go’aamiyana qiimayaasha sarrifka. Iyo in uu maamuli karo lacagta guud ahaan dalka, ee uusan gobol ama deegaan ku koobnaan.\n(3).. in dawladdu koontarooli karto lacagaha soo gala dalka iyo kuwa ka baxaya.\n(4).. in waddanku awood u leeyahay, in uu wax dhoofiyo, soona dhoofsado. Si uu dalku u helo lacag adag, oo bannaanka ka soo gasha, dalka.\n(5)… in dalku dayn qaadan karo; oo iska bixin karo.\n(6)… in xukuumaddu tahay mid fulin karta siyaasaddeeda dhaqaale. Oo haddii inta lacag la daabaco, aysan dalka wada gaadhin, waa dhabar jab dhaqaale, oo sababi kara; in lacagtu ka wada shaqayn waydo dalka.\n(7).. tan ugu muhiimsani, waa in dalku yahay mid deggan, siyaasad ahaan, dhaqaale ahaan, iyo ganacsi ahaanba.\nDhammaan shuruudahaan waa lagama maar maan, intaan kaliyana ma aha. Ee waxaa jira qaar kale oo fara badan.\nQodobbadaan aan soo xusnay, waa kuwo horyaalla dawladd dhexe. Mana jiraan wax xal ah oo muuqda, oo laga gaadhay.\nIyada oo aan la xallinna lama daabici karo lacag cusub.\nTags: Lacagta Cusub Ee Dalka Loo Daabacaayo - Soomaaliya\nNext post Zakada Fitriga - Sakada Soon Furka\nPrevious post Riyadii Noloshayda Hagajisay!


CC SHAKUUR oo shaaciyey sababtuu ula kulmay Saadaq Joon iyo Cabdullaahi Kulane - Caasimada Online\nHome Warar CC SHAKUUR oo shaaciyey sababtuu ula kulmay Saadaq Joon iyo Cabdullaahi Kulane\nCC SHAKUUR oo shaaciyey sababtuu ula kulmay Saadaq Joon iyo Cabdullaahi Kulane\nMuqdisho (Caasimada Online) – Siyaasiga Cabdiraxmaan Cabdishakuur Warsame ayaa faah-faahin ka bixiyey kulankii muranka badan dhaliyey ee uu habeen hore Dhuusomareeb kula yeeshay Saadaq Joon iyo Cabdullaahi Aadan Kulane.\nLabadaas sarkaal ee uu la kulmay Cabdiraxmaan ayaa ahaa kuwii uu horey ugu eedeeyey inay ka dambeeyeen weerarkii lagu qaaday xaruntiisa bishii December 2018, oo lagu dilay qaar ka mid ah ilaaladiisa.\nKulanka ayaa waxaa aad uga niyad-jabay qaar ka mid ah taageerayaasha Cabdiraxmaan iyo shacab kale, oo uu ku eedeeyey inuu kursi xildhibaan dhaafsaday qadiyaddiisa. Haddaba Cabdiraxmaan Cabdishakauur ayaa qoraal uu xalay soo saaray ku faah-faahin kulanka. Hoos ka aqriso.\nMadaxweynaha Galmudug Axmad Cabdi Kaariye (QoorQoor) ayaa xalay xilli danbe iskugu kaaya keenay Saadaq Cumar (John) iyo C/llaahi Aadan Kulane oo labadu xildhibaanno uga soo baxay Galmudug. Kulanka oo aan la sii qorshaynin ayuu madaxweyne QoorQoor codsaday in aan ka wada hadalno dhib guud iyo mid gaar ah oo horay innoo dhexyaallay. Is fahan iyo heshiis billow ah ayaan gaarnay.\nHoray ayaan dad dhib noo gaystay u cafinay, sababtoo ah siyaaddeena ka aargudasho iyo kala adkaansho ka mid maaha, laakiin marna caddaalada ka tegi mayno.\nQofka wixii dhib loo gaysto waa cafin karaa, goorta uu doono, gaar ahaan marka loogu soo geed fariisto. Tani maaha mid ka hor joogsanaysa ummadda Soomaaliyeed, gaar ahaan qofkii dhibane kale ah inuu cadaalad helo ama raadsado.\nSiyaasi walba waxaa maxkamad dadwayne u ah sooyaalkiisa dadku wada hayaan, isagayna dan u tahay inuu ka garaabo, gafkiisana cafis uga raadsado qof kasta oo wax ka tabanaysa. Haddii dalku yeesho maxkamado macno leh waxay innoo xallin doonaan waxyaalo badan mustaqbalka waana mid eey tahay in laga wada shaqeeyo sidii loo heli lahaa.


Dad loo qabqabtay qaraxyadii Islii - Caasimada Online\nHome Warar Dad loo qabqabtay qaraxyadii Islii\nDad loo qabqabtay qaraxyadii Islii\nNairobi (Caasimada Online) Ciidamada amaanka Kenya ayaa maanta oo Isniin ah howlgalo ay ka sameeyeen xaafadda ay ku badan tahay Soomaalida Kenya ee Islii, waxa ay ku soo qabqabteen illaa sagaal qof oo siddeed ka mid ah ay u dhasheen waddanka Yemen.\nMadaxa booliska Nairobi Moses Ombati oo saxaafadda la hadlay ayaa sheegay in qaraxyadii xaley ka dhacay Islii loo xiray illaa sagaal qof oo u badan dad reer Yemen, kuwaasoo ku jiray dhismo ku yaalla meesha ay qaraxyada ka dhaceen.\nWuxuu intaas ku daray in su’aalo la weydiinayo dadka la xiray ee looga shakiyay inay ka dambeeyeen qaraxyadii xaley.\nWaxa ku jira sagaalka qof ruux u dhashay waddanka Soomaaliya, kaasoo lahaa dhismaha laga soo qabtay dadka reer Yemen ah.\nBooliska Kenya ayaa sheegay in ay xoojin doonaan ammaanka xaafadda Islii oo dhowr qaraxyo ay ka dhaceen bishan kaliye.\nToddobaadkii hore ayey ahayd markii qarax nooca bambaanada lagu tuuray masaajidka Al-Hiddaaya oo ku yaalla xaafadda islii, waxa ku dhintay qaraxaas lix qof, iyo tira intaas ka badan oo uu ku jiro xildhibaanka laga soo doorto deegaanka Kamkunji Yuusuf Xasan Cabdi.\nXildhibaanka ayaa looo qaaday isbitaal ku yaalla magaalada Johannesburg,ee waddanka Koonfur Afrika kaddib markii uu ka dhaawacmay labada lugood.


Ergadii Farmaajo oo weji gabax kala kulmay MW Deni - Muqdisho Online. Caasimada Muqdisho\nHome Wararka Ergadii Farmaajo oo weji gabax kala kulmay MW Deni\nWarar lagu kalsoon yahay oo aanu ka helnay magaalada Boosaaso aya waxa ay sheegayaan in dowlad goboleedka Puntland aay si cad udiiday dhamaan qodobadii uu xanbaarsanaa dhanbaalkii Madaxweyne Farmaajo ka yimid ee ay sideen wasiiro ka soo jeeda Puntland.\nErgada uu Farmaajo u soo diray MW Deni aya ka koobnaa shan Wasiir iyo lataliye oo uu hogaaminayay Wasiirka arimaha dibada Fadaraalka Axmed Ciise Cawad, oo maanta galabkii danbe soo gaaray magaalada Boosaaso.\nErgadan ayaa loo soo dhiibay dhanbaal ka yimid Farmaajo, kaasoo sheegayay in Dowlada Fadaraalku aqbashay wax walba oo Puntland ay dood ka qabtay, balse ay shuruud ka dhigtay in aysan ka qaybgalin caleema saarka Axmed Madoobe.\nKulan socday mudo saacada ah oo dhexmaray waftiga Fadaraalka iyo Puntland, ayaa ugu danbayn kusoo idlaaday natiijo la’aan.\nMW Saciid Cabdullaahi Deni ayaa ergada MW Farmaajo u gudbiyay go’aamadan:\nIn Puntland ay ka qaybgalayso caleema saarka MW Axmed Madoobe oo uu yahay go’an Dowladeed oo lama taabtaan ah.\nIn Puntland diyaar utahay dhex-dhexaadinta Dowlada Jubaland iyo Dowlada Dhexe caleema saarka kadib.\nIn Puntland aysan gorgortan ka galayn arrimaha masiiriga ah ee Dalka, iyadoo dana gaar ah ilaalsanaysa.\nMadaxweyne Deni, ayaa kulaanka kadib casho ugu sameeyay Madaxtooyada Boosaaso ergadii MW Farmaajo, waxaana MOL loo sheegay in ergada ay caawa seexan doona magaalada Boosaaso berrina dib ugu laaban doona Muqdisho.\nShacabka Puntland aya si diiran u soo dhaweeyay go’aanka taariikhiga ah ee uu qaatay MW Saciid Deni.\nPrevious articleFarmaajo “Siyaasigii qabta shir dowladda looga soo horjeedo wuxuu muteysan doonaa ciqaab & xabsi”\nNext articleCiidan kolonya ah oo qarax lagula eegtay duleedka Muqdisho


Kulankii Madaxweynaha Iyo Raysal Wasaaraha Soomaaliya Oo Fashil Ku Soo Dhammaaday – somalilandtoday.com\nKulankii Madaxweynaha Iyo Raysal Wasaaraha Soomaaliya Oo Fashil Ku Soo Dhammaaday\n(SLT-Muqdisho)-Kadib kulan saacado badan qaatay oo shalay ilaa xalay u dhexeeyay madaxweynaha Soomaaliya, Maxamed Cabdullahi Farmaajo iyo ra’iisal wasaare Maxamed Xuseen Rooble, ayaa xilli dambe oo xalay ah waxa natiijo la’aan ku soo idlaaday.\nLama oga in wadahadallada oo ay dedaal badan ku bixiyeen madaxda Galmudug iyo Koonfur Galbeed mar kale dib maanta dib la isugu soo laaban doono.\nXiisad siyaasadeed oo culus ayaa ka billaabatay Soomaaliya kaddib markii uu khilaaf soo kala dhex galay labada mas’uul ee ugu sarreysa dalka, oo kala ah madaxweyne Maxamed Cabdullaahi Farmaajo iyo Ra’iisul Wasaare Maxamed Xuseen Rooble. Waxaa hadda socda waanwaan lagu dhexdhexaadinayo.\nQaar ka mid ah siyaasiyiinta Soomaaliya ayaa billaabay dadaal xooggan oo ujeeddadiisu tahay in xal loo helo muranka u dhaxeeya madaxweynaha iyo Ra’iisul Wasaaraha, si dalka oo markii horeba nuglaa looga badbaadiyo xasarado hor leh.\nIsku dhaca madaxweyne Farmaajo iyo Ra’iisul Wasaare Rooble ayaa abuuray cabsi xoog leh iyo walaac laga muujinayo inay sii xumaato xasiloonida Soomaaliya oo isu diyaarineysay doorashada waqtigeeda ka dib dhacday


R/W Saacid oo shir u qabtay RW cusub Cabdi Weli iyo Beesha Sade, Sabab? - Caasimada Online\nHome Warar R/W Saacid oo shir u qabtay RW cusub Cabdi Weli iyo Beesha...\nR/W Saacid oo shir u qabtay RW cusub Cabdi Weli iyo Beesha Sade, Sabab?\nRa’iisul wasaaraha xilka kasii dega Abdi Farax Shirdoon “Saacid ” ayaa waxaa uu casho u sameeyey Ra’iisul wasaaraha cusub Dr, Abdiweli Shiikh Ahmed,xildhibaano kasoo jeeda beesha Sade iyo xubno uu ku jiro Ugaas Taakooy kuwaasi oo uu uga xogwaramayey xaalka siyaasada Dalka.\nCashada oo ka dhacday hoyga uu Saacid Farax ka degan yahay Muqdisho ayaa waxaa ugu horeyn kulanka ka hadlay Saacid Farax oo sheegay inuu ku faraxsan yahay xilka loo magacaabay Dr, Abdiweli Shiikh kadib markii isaga uu waayey kalsoonida xildhibaanada baarlamaanka Soomaaliya.\n” Waxaan ku faraxsanahay in Dr, Abdiweli Shiikh uu noqday ninka iga badela booska aan hadda kasii degayo ee ah Ra’iisul wasaaraha Soomaaliya. Waxaana dhihi karaa waa shaqsi aqoon u leh inuu xilkan kasoo baxo” ayuu yiri Saacid Faarax oo la hadlayey Ra’iisul wasaaraha cusub iyo xubnaha Beesha Sade ee uu caawa kulanka la qaatay.\nDhinaca kale waxaa uu sheegay Saacid Farax inuu dalkan hogaamintiisa u baahan tahay dhabar-adeeg badan oo loo baahan yahay inuu muujiyo Dr, Abdiweli Shiikh, isagoona sheegay inuu shaqsi ahaan la shaqeyn doono wixii uu uga baahdo inuu ka caawiyo Ra’iisul wasaaraha cusub.\n” Waxaan hortiina ka cadeynayaa in aan diyaar u ahay in aan la shaqeeyo saaxiibkeey, marna walaalkeey Dr, Abdiweli Shiikh Ahmed in aan la shaqeyn doono oo aan ku biirin doono wixii aan khibrad ka helay inta aan xilkan hayey” ayuu yiri Saacid Farax Garaad.\nWaxaase uu Ra’iisul wasaaraha cusub uga digay siyaasiyiin uu sheegay inay dalka masiirkiisa ka dhigteen ganacsi,kuwaasi oo uu sheegay haddii uusan gacan bir ah isaga qaban inay marka danbe isaga dagaal adeg ay la geli doonaan. Isagoona si gaar ah usheegay inay ragaasi ku jireen xukuumadiisa kuwa wax ka burburiyey.\nXildhibaan Nuur Farax Jamac oo madasha ka hadlay ayaa dhankiisa sheegay inay muhiim tahay wada shaqeyn laga dhex helo Saacid Farax iyo Dr, Abdiweli Shiikh taasi oo u horseedi karto buu yiri in isbadel muuqda laga dareemo xukuumada cusub ee uu soo dhisi doono R/W cusub.\nWakiilka Ugaaska ee gobollada dhexe Taakooy oo dhankiisa ku hadlayey afka odayaasha dhaqanka beesha Sade oo ay labadan mas’uul ee xilka ku kala wareegeysa ay kasoo jeedaan ayaa sheegay in loo baahan yahay abuurista siyaasiyiin iyo bulsho iska warqabta oo sameeyaan labadan mas’uul. Taasi oo uu ula jeeday inaysan gobollada Jubooyinka, Gedo iyo Galgaduud oo ay labadan Ra’iisul wasaare kasoo jeedaan laheyn siyaasiyiin miisaan culus ku dhex leh dalka. Waa sida uu hadalka u dhigaye.\nUgu daneyntii waxaa halkaasi ka hadlay Ra’iisul wasaaraha cusub Dr, Abdiweli Shiikh Ahmed Maxamed “Baardheere” kaasi oo sheegay inuu ku ammaanayo Saacid Farax howshii uu qabtay muddadii sanadka aheyd. Waxaana uu sheegay inuu isaga shaqsiyan ballanqaadayo inuusan Saacid taladiisa ka maarmi doonin oo ay fikrado badan kala qaadan doonan.\n” Saacid Farax xilkii waad ka tagtay uguma hari doono ee waxaan ballanqaadayaa inuu talooyin badan oo dalka muhiim u ah aan la wadaago si waxa uu inagu biirinayo aan uga helno.” ayuu yiri Ra’iisul wasaaraha cusub ee aan wali ansixinta helin Dr, Abdiweli Shiikh Ahmed.\nDhinaca kalana waxaa uu mahadcelin u jeediyey xildhibaanada madasha fadhiyey kuwaasi oo uu sheegay inay yihiin dadka looga baahan yahay inay xukuumadiisa meelmariyaan si ay dalka wax ugu qabato.\nKulanka caawa oo ahaa mid laba waji leh, kuwaasi oo kala ah qaabilaada labada nin ee xilka ku kala wareegeysa iyo beesha Sade oo ay kasoo jeedaan oo talooyin siineysa ayaa waxaa uu kusoo dhamaaday si afgarad.\nWaxaase warbaahinta loo diiday inay kulankaasi wax sawir ah xitaa ay ka qaataan.


DAGAAL LAGU HOOBTAY AYAA KA QARAXAY TUULADA MULU EE DEGMADA QABRIBAYAX EE ISMAAMULKA SOMALIDA | Toggaherer's Weblog\nQabribayax 26 March 2009 (THN)\nDagaal lagu hoobtay ayaa markale ka dhacay Tuulada Mulu oo katirsan Degmada Qabribayax.Abaare salaadii subax kadib markii dagaal lagu hoobtay labada dhinacba ka bilawday tuulada , Dagaalkan oo dhexmaray ciidanka sida khaaska u tababaran ee Dawlada Deeganka Somalida iyo kooxda mucaaradka, ayaa sida wararku sheegayaan in dhimashada ciidanka deegaanku uu kor u dhaafayo 17 askari meesha kooxda mucaaradkana laga dilay tiro kor u dhaafaysa 50 ruux.\nDhaawac labada dhinac ayaa sidoo kale aad u tiro badan. Wararka ayaa intaas ku daraya in dadkii rayidka ahaa ay goobta dagaalka ka carareen ka hor inta uusan dagaalkan dhicin sababtuna ahayd shacabka halkaas deganaa ayaa lasocday iskusoo uruursiga labada dhinac sida wararku nagu soo gaadhayaan.\nDhaawaca ciidanka deegaanka ayaa diyaaradaha helicoptarku usoo gurayaan cusbitaalka ciidanka ee kuyaala magaalada Harar.\nDagaalkan ayaa ah dagaalkii labaad ee ka dhaca degmada Qabribayax oo si wayn loogu hoobto.Isku dhaca ciidanka dawlada Ismaamulka Soomalida iyo kooxa mucaaradka ee ka hawlgala deegaanka ayaan u muuqanin mid soo afjarmaya inkasta oo ciidanka deegaanku uu kor u qaaday hawlaha lagu soo afjarayo dhinaca amaan xumida kajirta deegaanka.\nKooxda mucaaradka ee ONLF ayaa u muuqata mid kor u siiqaadaysa kasoohorjeedkeeda militari ciidanka amaanka dawlada Ismaamulka Somalida.\nXuseen Jaamac Duraan (XUSTO)


Qaddaafi: Batroolka ayaa Sabab u ah Dhibaatada Darfur (Sudan)\nTarjumadii: SomaliTalk.com | Axad, Nov 19, 2006\nQadaafi: "Haysashada ciidamada Suudaan ayaa ka roon in ay haysan lahaayeen ciidamada Qaramada Midoobey" Sawirka: Wipedia\nMuammar Qaddaafi ayaa reer Galbeedka ku eedeeyey in ay isku deyayaan in ay la wareegaan khayraadka saliida ceyriin (oil) ee dalka Sudaan iyagoo adeegsanaya qorshooda ah in ay ciidamada Qaramada Midoobey u diraan Darfur, sidaas waxaa warka ku bilaabay wakaalada wararka.\nWaxaa warku intaas ku daray:\nMadaxweynaha Liibiya, oo ah dhexdhexaadiye dhawr dagaal oo afrika ka dhacay, waxa uu ku celinayey cambaarayntii ay Suudaaniyiintu u soo jeediyeen ciidamada loo dirayo halkaas oo ay ku tilmaameen in reer Galbeedku isku deyayaan in ay gumeystaan.\nQaddaafi waxa kale oo uu ugu baaqay Dowlada Khartuum in ay diido soo-jeedintaas (ciidamada loo soo dirayo Darfur).\n"Wadamada reer Galbeedka iyo Maraykanku waxa ay isku mashquulinayaan ma ahan dareen naxariiseed ee ay u hayaan dadka reer Suudaan ama Afrika, laakiin waa saliida ceyriin (batroolka) iyo in ay qaarada Afrika kusoo celiyaan nidaamkii gumeysiga" ayuu yiri.\nFikradaha Qaddaafi waa kuwo laga dhegeysto Afrika sababtoo ah waxa uu u ololeeyaa midnimada Afrika iyo horumarkeeda.\nQaddaafi waxa uu ka hadlaayey xaflad Axadii lagu qabtay magaalada Tripoli oo ay ka qayb galeen saraakiil ka tirsan dowlada Suudaan iyo garabka jabhada ka dagaalanta Suudaan ee loo yaqaan 'Sudan Liberation Army', waxaana xafladaas loo qabtay si loogu dabaal dego saxiixoodii Sabtidii (Nov 19, 2006) ee ku saabsanaa heshiiska si nabad loogu soo celiyo Darfur.\n"In ay haystaan ciidamada Suudaan ayaa ka roon intii ay ka haysan lahaayeen ciidamada Qaramada Midoobey, khasaarada ugu weynina waa haddii ay yimaadaan ciidamada Atlantic si ay isugu meeleeyaan Suudaan," ayuu yiri, isagoo arrintaas ula jeeday ciidamada reer Galbeedka.\nQaramada Midoobey iyo Midowga Afrika waxa ay in muddo ah Suudaan ku cadaadinayeen in ay aqbasho ciidamada Nabad-ilaalinta ee Qaramada Midoobey oo yimaada Darfur si loo joojiyo rabshadaha socdey saddexda sano kuwaas oo ay ku dhinteen kumanaan qof.\nJabhaddu waxa ay hubka qaadatay horraantii sannadkii 2003 ayagoo dolwada Suudaan ku eedeeyey in faquuqday dhulkooda dhanka galbeedka ku yaal ee durugsan. Markaas ayaa Khartuum waxa ay isku dubaridey xoogag ah maleeshiyo kuwaas ka hortaga kacdoonkaas. Maleeshiyadaas aagaas haysata waxa ay shacabka u geysteen xasuuq kaas oo ay baaritaan ku wado Maxkamadda Caalamiga ah ee Faldembiyeedyada ee loo yaqaan "International Criminal Court".\nQaddaafi waxa uu muddo dheer ka soo horjeedey Maxkamadda Caalamiga ah ee Faldembiyeedyada ee Hague, taas oo uu ku tilmamay mid loogu gabanayo gumeysiga.\nWaxa uu reer Galbeedka ku eedeeyey in ay rabaan in ay ka guulaystaan qorshihiisa ku saabsan in uu sameeyo hal dowlad federaal ah oo afrikaan ah oo loogu yeero Midowga Wadamada Afrikada ama "United States of Africa".\n"Reer Galbeedku waxa ay ka faa'iideystaan qabaliyadda, kala-qoqobnaanta iyo midabka jirka si ay u huriyaan dagaal"\nQaddaafi, Madaxweynaha Liibiya\n"Reer Galbeedku waxa ay ka faa'iideystaan qabaliyadda, kala-qoqobnaanta iyo midabka jirka si ay u huriyaan dagaal, kaas oo horseeda dib-udhac iyo in markaas ay reer Galbeedku soo kala-dhex-galaan tiro wadano ah: ayuu yiri.\n"Dhammaan iska hor imaadyada Afrika waxaa sababay nidaamka gumeysiga, kaas oo aan rabin in ay soo baxdo Midowga Wadamada Afrikada, waxana ay ka shaqeeyaan kala qaybinta iyo dhex galka iyo inqilaabyada militari." ayuu yiri Qaddaafi.\nQaramada Midoobey waxa sheegeen in ay rabaan in ay Darfur u diraan ciidamo dhan 17,000 iyo 3,000 oo boolis ah. Waxaana hadda gobolkaas jooga 7,000 oo ah ciidamada Midowga Afrika. Laakiin Dowlada Suudaan waxa ay diidey in ay Darfur yimaadaan ciidamo aan ka socon Qaarada Afrika, waxana ay ku tilmaameen 'nidaamka Gumeysiga Cusub" ama "neocolonialists".\nCilmi baarisyo la sameeyey ayaa tibaaxay in dalka Suudaan uu ay kaysan tahay qiyaastii 563 million oo foosto oo ah saliida ceyriin (oil), inkasta oo aan dalka oo dhan weli si rasmi ah loo baarin si loo ogaado rasmi ahaan inta shidaal ku kaydsan hadana xukuumada Khartoum waxa ay sheegatay in dalka uu ku kaydsan yihiin 5 billion foosto oo saliida ceyriin ah. Inkasta oo taasi ay aad uga yartahay billion foosto ee la caddeeyey in ay ku kaydsan yihiin lix dal oo ku yaal Gacanka Beershiya ee kala ah: Saudi Arabia, Iraq, United Arab Emirates, Kuwait, Iran, iyo Qatar. Haddana sannadkii 2005 waxaa la sheegay in dalka Suudaan dhaqaalah aka soo gala saliida ceyriin uu ahaa $1 million oo doolar maalintiiba.\nSuudaan waxay Afrika kaga jirta wadanka toddobaad ee ugu soo saarka badan batroolka, waxaana ka horeeya dalka Nigeria, Libya, Algeria, Angola, Egypt, iyo Equatorial Guinea.\nSida ay qortay jariidada worldpress, shirkadaha Maraykanku waxa ay ka caaganaayeen ka fa'iideysiga khayraadka farah abadan ee baaritaanka shidaalka dalka Suudaan, waxaana halkaas aqlabiyadda ku lahaa shirkadaha dalalka China, Malaysia, India, Canada iyo qadar shirkado reer Yurub ah.\nWarbixin ay qortay shabakada CBC (Canada TV) oo soo xiganeysey hay'adda Energy Information Agency (USA) ayaa sheegtay in 25-ka sano ee soo socda ay baahida loo qabo saliida ceyriin (oil) ay kor u kici doonto boqolkiiba 54%. Haddaba si loo daboolo baahidaas waa in dalalka uu ku kaydsan yahay shidaalku ay dhulka kasoo saaraan 44 million oo foosto oo dheeraad ah maalin kasta marka la gaaro sannadka 2025.\nSaliida Ceyriin marka la iibinayo waxaa looga qiyaas qaataa foosto (ama fuusto) taas oo qaada 159 litres. Qiimaha foostada shidaalka ah waxa uu isla bedelaa xaddiga shidaalka ah ee la soo saaro iyo nabad gelyada adduunka, gaar ahaan ammaanka dalalka soo saara shidaalka.\nQiyaaso la sameeyey ayaa muujinaya in herdanka qarnigan 21-aad uu siyaadi doono herdanka khayraadka ku jira dhulka hoostiisa maadaama baahida loo qabo uu aad u kordhayo, waxaana herdanka ugu xoogga weyn ku wajahnaan doonaa qaarada Afrika maadaama aan weli si rasmi ah gebi ahaanteeda baaritaan loogu samayn khayraadka dhex ceegaaga weli laga faa'iideysan.\nTarjumadii: SomaliTalk.com | Isha: wakaaladaha wararka, sida: CBC, Aljazeera, worldpress, Google images, iwm\nhttp://www.cbc.ca/news/background/oil/ , http://www.eia.doe.gov/ , http://www.worldpress.org/\n(Shidaalka 2025: Halkan ka akhri warbixinta CBC).\nFaafin: SomaliTalk.com | Nov 20, 2006\nKaddib markii Ethiopia ay heshiis 25 sano ah Lundin kula gashay in ay shidaal ka baarto "Gobolka Soomaalida"... Guji..


Xog iyo Gorfeyn: Kismaayo ma la qabtay mise waa la qabsaday? - Caasimada Online\nHome Warar Xog iyo Gorfeyn: Kismaayo ma la qabtay mise waa la qabsaday?\nXog iyo Gorfeyn: Kismaayo ma la qabtay mise waa la qabsaday?\nSida aan lawada socono Arbacadii lasoo dhaafay oo taariikhdu ku beegneyd 7/11/2012 ayaa magaalada Kismaayo waxaa gaaray wafdi katagay magaalada Muqdisho kana koobnaa 7 xubnood oo ahaa gudi Dowlada federaalka Soomaaliya u xilsaartay samaynta maamulka Jubooyinka gaar ahaan Kismaayo, sidokle wafdigaan waxyaabaha ay usocdeen waxaa kamid ahaa arinta dhuxusha ku xayiran dekeda Kismaayo.\nHadabo wafdigaas iyo qaar kamid ah saxaafada Muqdisho, ayaa markii ay gaareen garoonka diyaaradaha Kismaayo waxaa lagu wargaliyay ineeysan gudaha ugali Karin magaalada laguna war galiyay inaan la damaanad qaadi Karin amaankooda.\nFarriintaasi waxaa wafdiga u sheegay sarkaal ciidamada Kenyan ee garoonka ka masuulka ah hogaamiya, kaasoo sheegay in isaga lagu soo wargeliyey in “wafdiga ka yimid Muqdisho uu la kulmi karo masuuliyiinta joogta Kismaayo haddii ay la socdaan [wafdiga] dad ka socda Urur Goboleedka IGAD”.\nHadaba celinta wafdigaas laga soo celiyay Kismaayo waxaa kadhashay muran badan iyo dood Dowlada dhaxdeeda ah, iyadoo gudoomiyaha Baarlamaanka uu uyeeray madaxweynaha iyo RW si ay uga jawaabaan sababta wafdigaas loo soo celiyay, sidokale qaar katirsan baarlamaanka kana soo jeeda Gobolada Jubooyinka ayaa kahadlay arinta Kismaayo waxa ayna Dowlada Kenya ku eedeeyen ineey iyada masuul katahay arintaas islamarkaasna ay qas kawado Soomaaliya.\nXiisada Kismaayo ayaa labadii todobaad ugu danbeysay ahayd (Xarig lama sitaan) waayo meel waxaa kasocday muranka waxa laga yeelayo dhuxul aad ufarabadan oo daadsaneyd dekada Kismaayo, inkastoo QM Iyo Dowladaba ay kasoo saareen qaraaro hadana mafulin, oo waxaa lasoo mwarinayaa in dowlada Kenya iyo Shiikh Axmed Madoobe in ay dhagaha ka fureysteen, Meelkalena waxaa lagu karinayay sidii maamul logu sameyn lahaa Gobolada Jubooyinka.\nSida loo sahmiyo xaalada Kismaayo Dowlada Soomaaliyana umuujiso saameynteeda ku aadan Gobolada Jubooyinka waxay markii ugu horeesay udireen wafdi saraakiil ciidan ah oo uu hogaaminayo wasiirkii hore ee Gaashaandhiga Xuseen Carab Ciise, gudigaas ayaa sifiican loo soo dhoweeyay loona soo sagootiyay, balse xaalku waxa uu xumaaday markii markale loo diray gudi maamul usamayn ah oo uu madaxweynaha magacaabay halkaasina ay kala soo kulmeen wajigabax.\nAxmed Madoobe ayaa wafdigan ugu danbeeyay sicad ugu sheegay in aaneey diyaar u ahayn ineey lakulmaan.\nDabcan go’aankan lagu soo eryay gudigaas ma ahayn mid gaar u ahaa madaxda Raaskambooni ee waa mid la ogayd lana wadaagtay Dowlada Kenya oo awalba shaki weyn laga qabay howlgalkeeda Milatari ee ay kawaday gudaha Soomaaliya.\nHada lama joogo maalmihii Kumeel gaarka ee waxaan dooranay Dowlad awood siyaasadeed leh lana xisaabtami karta dariskeeda iyo caalamka, siyaasada kasocoto Kismaayo-na ma ahan mid sahlan oo laga war wareegi karayo sidaa daraadeed waxaa madaxdeena loga fadhiyaa jawaabta ay kabixin lahaayeen su’aasha ah(Kismaayo ma laqabtay mise waa la qabsaday)?.\nW/Q: Farxaan Xasan Gaabane


DAAWO: Sidee Xasan Sheekh u maareyn doonaa danaha is diidan ee laga leeyahay Somalia? – Puntlandtimes Hoyga Wararka Somalia\nDAAWO: Sidee Xasan Sheekh u maareyn doonaa danaha is diidan ee laga leeyahay Somalia?\nMay 22, 2022 Xuseen 12\nSoomaaliya oo kamid dalalka dhaca Geeska, ee muhiimka ah ayaa wajahaysa hardanka dalal kamid ah Reer Galbeedka, Bariga dhexe iyo geeska Afrika. Haddaba, Sidee loo maareyn doonaa danaha is diiday ee Somalia ka leeyihiin Turkiga, Qatar, Kenya & Ethiopia?\nBahda Puntland Times, waydin kumahadsantihiin faallooyinka iyo falanqaymaha goshiyeed ee noocaan ah.\nAyaandarrose, waa faallooyin iyo falanqaymo khasaaray maadaama Soomaalidu badankeedu u muuqdaan in ayan ama u bislayn amase u heellannayn inay mowduucyada maskaxeed kuwadaagaan munaaqashooyin iyo doodo hufan oo si ilbaxnimo lagu dheehay la isu weydaarsaday.\nWaxaa halkan la iskugu gaadaa in qabyaalad iyo qurunkeeda la isku gano oo looguna tartamo qofka uugu caayda iyo aflaggaadhada xun. Waa madal khasaartay runtii.\nMadaama ninkii raga ahaa ee loo bixiyay\n(KALIGII-TALIYE) waa uu tagay waxaana yimid\nHowlaha is diidan iyo qaribaada shisheeyaha ay ka wadaan Somalia wuxuu ku maareyn doonaa 4sano oo\nINDHO QARSI IYO QOSOL\nFg wariye gaylan umada yaan been loo sheegin\nSharci iyo dastuur iyo biil gaalo ayaan qaadan\nUmaduna iyo waddankuna iib ma,ahan yaaloo sheegayaa\n@ bile keligii taliye waa kan somali meesha xun dhigay lo taliye na warkiiba daa waxa an u baahan nahay isla-talin iyo amar shuura ah\n@@Bile aad ayaan uga helay Erayada KALIGII TALIYE iyo LOO TALIYE.Erayga Loo Taliye wuxuu noqondaa sumadda Dowladda Xasan Shiikh waayo astaamihii ayay yeelatay 18 sac kadib markii la doortay.\nCaqabaddaha ugu adag waxay ila tahay ee Xasan haystaa Somalida ka dib.\n1-Emarates waxay rabaan in ay dhistaan ciidan iyaga u gaar ah 7/10kun hubeeyaan mushaar siiyaan sida kuwa Yemen waa halkaa Farmaajo isku diideen.\n2-Kenya waxay aaminsan tahay in DF Jubaland kaba hadlin gar iyo gardarro.Sidoo kale qaadka loo fasaxo.\n3-Maraykan wuxuu rabaa in xukunka Xasan Sheekh iyo Tigrey isku xiro.Halkaan Jubaland waa marin muhiim ah qofkii dhulka kala yaqaan.Gaariga ka baxaa Ceelwaaq Somaliya 6/7 wuxuu joogaa Mooyeele Ethiopia OROMO LAND.Waa route ay isticmaali jireen jabhaddii oromada.\nMaxaa noo dan ah Somali ahaan?In aan isa sii dilno,qabaail naloo sii kala qaybiyo,Emarate sida Yemen naga yeesho.\n@@@ Hanuuniye waa wax laga naxo in intaa shirqool ah naloo maleegayo Soomalina iska hurudo. Madax liidato hogaanka hayso,Laakiin sidii sheekadii Diidiinka meesha naloogu tashanayo soo Allah majoogo? Suurrada La’iilaaf ayaa nagu filan.\nSoomaalidu baahi ba’an ayay u qabtaa inay kaxorowdo maanka gurracan ee ay qarannimadeeda iyo dowladnimeeda shakhsi keliya ku koobayso, ayna dhaaddo in qaranka iyo dowladdaba iyada tahay. Waa inay fahamto in maqaamkeedu iyo mansabkeedu kasarreeyaan in lootaliyo oo ayna mudantahay inay taladeeda iyadu heer bulsheed u maaraysato oo iskuna maamusho.\nLibinteeduna maangaabyadan sha’nigeedii iyo shimbirkeedii dilay ee Xamar isku bedbeddelaya umahayaan e waxay uugujirtaa taariikhdeeda iyo sooyaalkeeda qarniyo badan u sugnaa ee ay uga hayaantay heeryo qalaad oo aan iyada gayin, kaddib markii ay gumeysigii iska xoraysay. Uma baahna inay iskuhawliso dibindaabyada dalka affarta jaho kagasoo dullaamaya mar haddii ay taariikhdeeda iyo sooyaalkeeda suubban dib u cuskato oo talawaagnimadeedana kutiiriso.\nFalsafaddii, qaddiyaddii, iyo hiraalkii awooweyaasheen u kasay oo kusimay martabaddii ay gaalo madow iyo gaalo cadba qummaati iskaga caabbiyeen oo adduunkana baal dahabi ah kaga hooydeen kuwo aan ahayn qarannimo iyo dowladnimo dhab ah oo taam ah inooga masokayso xaqiiqdii. Waana taariikhda iyo sooyaalka kusidkan Soomaalinimada salka kuhaysa Islaamnimada.\nHebelladan maangaabyada ah ee taariikhdeenna iyo sooyaalkeenna ka arradan masiirkayaga ma maareyn karaan oo maqaamkeenna iyo mansabkeenna asalka ahna nagumasimi karaan abid. Waa wada dallaaliin iyo dameerro lagu dhaansanayo. Talada annagaa leh e aynu gacanta kudhigno oo taajkana dib uxiranno sidii awooweyaasheennii halyeeyada ahaa.\nSIDEE SOOMAALIYA QARAN KU NOQONKARTAA ???\nSoomaaliya waa dal weligiis aan noqon QARAN . Weli waxaa Ku hardamaya qabiilada . Sunnada Qaranimada baa ah sida dalalka caalamka Ka Jira yiin in dadka qaar wax xukumaan qaarna laxumo .. laakiinse Soomaaliya sidaas wey Ka duwan tahay inkasta ay u sii siqeyso in Beel weynta IRIR DAMAALE noqon rabaan hogaamiyaasha Soomaaliya inta kale ay raaciyad u noqdaan . Waanna wada keliyah Soomaaliya uga curankarto GOVERNANCE.\nBarre Waxaa wuxuu is qariyaba maanta Shaarka siibtay oo wejigiisa dhabta ahaa ee Mooryaanimo bannaanka keenay, markuu Culusow Villada ku arkay! Kkk\nBarre halkan wuxuu in badan soo galay isagoo iska dhigaya nin Majeerteen ah, laakiin Anigu waan sheegay in uu yahay Mooryaan Habargidir ah! Kkk\nBarrow marka hore ma jiro Qabiil dhab ah oo Irir la yiraahdo, oo wuxu waa un laangaabyo uu Nacayb Daarood mideeyey oo aanan ab iyo Isir wadaagin!\nMarka xigtana, waayba fiicnaan lahayd in aay Dal xukumi karaan, waana la idin taageeri lahaaye, heeykalkeedi ma leedihiin ma leedihiin oo ma xukumi kartaan?! Kkk\nSow adinkaa Durbaba adinkoon xilkii la wareegin sida Yeeydii lacagtii Imaaraadka ee sanooyinka meesha taaley ku yaacay ee hawada ku kala goostay!! Kkk\nThe Lowcast peoples has always the lowcast behaviour and they can not rule or behave well!!! Kkk\nMudane Madaxweyne Hassan Shiekh waa nin og hawsha u taal.\nUgu horayn waa in Qabiilada Yar Yarka Daarood laga waayo Saaxada Soomaaliya dhamaantood kuwaas oo ugu horeeyaan ilka Yar Mareexaan.\nDawlada Qatar 🇶🇦 waa in la adeeg sadaa Dhaqaale Fara badan laga Qaadaa oo magdhow ah ayagoo lagu qasbayo in ay raali galin ka Baxshaan dhibkii lagula kacay Dadka Reer Muqdisho ayadoo la Adeegsanayo Dhaqaalihii ay Dawlada Qatar 🇶🇦 bixinaysay.\nEmaaraadka iyo Reer Muqdisho waa in yeeshaan xiriir wanaagsan Mashaariic badana Emaaraadka ka hirgaliyaan Muqdisho iyo Gobolada kale ee Koofurta Soomaaliya.\nUgu Dambayn waa in aan laga harin Dadkii dhibaateeyey Reer Muqdisho Maxkamadna lasoo taagaa.\nDucaale Kaahiye.!! Kkk\nDuqii adeerkaa Caaydiid ahaa ayaa Caro god la galay isagoo faruurta qaniinsan oo leh, Daarood baan cirib tirayaa umana hir väline wax kumaadan qaadan miyaa?! Kkk\nWeli ma cirib tir baad u ciil qabtaa Mooryaakiiyow?! Kkk\nCulusoow Daarood iyo Mareexaan toona is arki mahayaane, Adigu yuusan Gabdhahaaga gaagaaban ee madmadoow kaa iibsan! Kkk\n@Barre waad huruddaa,horta ma jiraa ankee waxbla yiraahdo Hawiye Daarood isaaq?ka dib is weydii in ay shaqaynayso Mareexaan Majeerteen Abgaal Habargidir.


Qaraxaan oo jugtiisa laga maqley degmooyin ka tirsan Gobolkan Banaadir ayaa waxaa uu ka dhacay agagaarka Baar bulsho oo ku dhow Isgoyska Sayidka ee Magaalada Muqdisho,waxaana ka dhashay khasaaro kala duwan.\nQaraxa oo ay kasoo baxayaan warar kala duwan ayaa wararka qaar waxaa ay sheegayaan in uu ahaa Ruux isku soo xirey waxyaabaha qarxa oo ismiidaamiiyey,iyada oo ay xusid mudan tahay in wadada ka tagta isgoyska sayidka ee aada dhinaca Xarunta degmada Howl-Wadaag ee qaraxu ka dhacay ay tahay mid dadka ay siweyn u isticmaalaan.\nCiidamo ka tirsan Booliska Soomaaliya ayaa gaarey halka uu qaraxa ka dhacay,kuwaas oo xirey inta badan wadooyinka soo gala Isgoyska Sayidka oo oo ay ku taallo Bar-koontorool oo laga ilaaliyo Madaxtooyada Soomaaliya.\nHalka qaraxa uu ka dhacay ayaa warraka la helayo ayaa waxaa ay sheegayaan in halkaasi laga maqlayo rasaas xoogan.\nFaah faahinta Warkaan kala socda www.Radiorisaala.com\nPrevious articleDhaxal-sugaha Boqortooyada UK oo laga helay Coronavirus\nNext articleTaliska Booliska Gobolka Bari oo soo saarey Amar ku socda Ganacsatada


Puntland Oo Markale Digniin Culus U Dirtay Ganacsatada - Caasimada Onl...\nGaroowe (Wararka Maanta) – Wasiirka maaliyadda ee dowlad goboleedka Soomaaliyeed ee Puntland, Xasan Shire Abgaal oo wariyeyaasha kula hadlay Garoowe ayaa markale digniin culus u diray ganacsatada ku dhaqan deegaanada maamulkaasi.\nWasiirka ayaa shaaciyey inay waajib ku tahay ganacsatada inay bixiyaan lacagaha canshuuraha ee laga rabo, wuxuuna digniin u diray shaqsiyaadka ka dhega adeegaya.\nXasan Shir Abgaal ayaa sidoo kale tilmaamay inay mas’uuliyad darro weyn tahay inay ganacsatadu bixin waayaan lagacaha canshuuraha oo wax loogu qabanayo bulshada.\nWararka Maanta : Qarax aad u xoogan oo goordhaw ka dhacay magaalada Muqdisho\nSidoo kale wuxuu intaasi ku daray in haatan wixii ka dambeeya ay ka maamul ahaan tallaabo adag ka qaadi doonaan cid kasta oo diida bixinta canshuurta Puntland.\n“Waa ceeb in dad wax ku soo bartay canshuur dalka in maanta hantidooda ay ka bixin waayaaan canshuurta lagu leeyahay, waa qasab in qofka diida arrintaan tallaabo laga qaado” ayuu yiri wasiirka Mmaliyadda dowlad goboleedka Puntland Xasan Shire Abgaal.\nUgu dambeyn wasiirka ayaa hoosta ka xariiqay in bixinta canshuurta ay muhiim u tahay bulshada qeybaheeda iyo maamulka, isla-markaana wax looga qabanayo arrimaha amniga, caafimaadka, waxbarashada iyo sidoo kale dhismaha wadooyinka intaba.\nPuntland ayaa marar kala duwan soo saartay digniino ku socda ganacsatada, gaar ahaan kuwa aan bixin lacagaha canshuuraha ee lagu leeyahay, waxaana maamulka uu shaaca ka qaaday inay qaadi doonaan tallaabooyin sharci ah oo wax looga qabanayo dadkaasi.


Qiimaynta Shaqaalaha Degmada Feerfeer - Cakaara News\nQiimaynta Shaqaalaha Degmada Feerfeer\nFeerfeer( cakaaranews )Sabti 2da April 2016, Shir ku saabsan qiimaynta Rubaca Sadexaad islamarkaana lagu qiimaynayay waxqabadka shaqaalaha iyo ilaalinta saacadaha shaqada oo ay kasoo qayb galeen dhamaan shaqaalaha Degmada Feerfeer ee Gobalka Shabeele ayaa saaka ka dhacay isla degmada feerfeer.\nHadaba shirkan oo uu soo agaasimay xafiiska maamulka shaqaalaha CPA ee degmada feerfeer ayaa waxaa furitaankiisi ugu horayn kahadlay Gudoomiyaha Degmada Feerfeer Mudane Maxamed Khadar Faarax oo sheegay in shirkan ujeedadiisu tahay in lagu kala saaro shaqaalaha ilaaliya saacadaha shaqada islamarkaana shaqo wanaaga leh iyo shaqaalaha magac u yaalka ah ee aan saacadaha shaqada ilaalinin islamarkaana aan waxqabadka lahayn. Sidookale gudoomiyaha ayaa kula dardaarmay shaqaalihii kuliitay shaqo galka inay iska saxaan khaladaadkooda, ugudanabyna wuxuu xusay gudoomiyuhu in ay shaqaalaha modelka ahi ay leeyihiin abaalmarin dhiirigalin ah.\nDhinaca kale waxaa isna kahadlay shirkan qiimaynta ah Madaxa Xafiiska C.P.A da Degmada Feerfeer mudane Maxamuud Muxumed Dude oo sheegay in xafiiska maamulka shaqaalaha ee CPA uu yahay mid utaagan ilaalinta xuquuqda shaqaalaha islamarkkaana ah mid kula xisaabtamaya shaqaalaha in ay kasoobaxaan xilka iyo waajibaadkooda shaqo.\nSidookale wuxuu xusay masuulku in kadib markii dabagal iyo qiimayn ay sameeyeen ay kusoo saareen shaqaale badan oo magac uyaala ah iyo shaqaale sifiican uga soobaxay xilkii iyo waajibaadkii loo idmaday sidaas darted shaqaalaha xafiiska maaliayada degamada feerfeer ayaa noqday shaqaalaha ugu shaqada fiican islamarkaana ilaaliya saacadaha shaqada.\nSikastaba ha ahaatee qiimayntan oo ahayd qiimaynta Rubaca Sadexaad ayaa Waxaa ugu shaqo gal wanaagsanaaday xafiiska maaliyada iyo horumarinta dhaqaalaha degmada feerfeer waxaana lagu shilimaaday ama abaalmarin loosiiyay 10,000 oo bir maadaadma ay noqdeen xafiiska ugu modelsan qiimayntan.


Waxa uu soo jeediyay "Burkines iyo Burkines", siday isugu xigaan ninka iyo naagta ama ragga iyo dumarka. Waxaanu ku jawaabnay inaanan amar ka helin Paris, iyo in n ... Akhri wax dheeraad ah\nDalkii hooyo mise geeri? Waan guuleysan doonnaa - Halganka oo keliya ayaa xoreynaya: markii dadku istaago, boqortooyooyinkii ayaa gariiray. Run ahaantii, markaan arko dhalinyaro madow / Afrikaan ah oo iibinaya ... Akhri wax dheeraad ah\nPosted By: KongoLisolowaa: Febraayo 12, 2020 12: 00 No Comments\nDhaxalka uu ka tagay Thomas Sankara: Thomas Isidore Sankara wuxuu u hibeeyay jiilalka mustaqbalka mustaqbalka xoogga iyo tamarta rajada, astaantii karaanka iyo damiirka taariikhiga ah ee difaaca ... Akhri wax dheeraad ah\nTuuladan ku taal Burkina Faso, ragga iyo yaxaasyaduba waxay ku wada noolaanayaan wada noolaansho, layaabna ma leh markii aad taqaanid taariikhdii hore ee Afrika ... (VIDEO)\nPosted By: KongoLisolowaa: Nofeembar 10, 2019 7: 00 No Comments\nAfrikaanku waligood waxay ku noolaan jireen sifiican dabeecadda iyo xayawaanka, falsafadda afrika xitaa asal ahaan, maaha inay waxyeello u gaystaan xayawaannada kale: waan u labisannay ... Akhri wax dheeraad ah\nBurcadihii gumaysiga Afrika: boqortooyooyinkii waaweynaa ee boqortooyadii Afaraad, oo ay ku ilaalin jireen chivalry hub badan, ma lahayn wax ay kaga hinaaseen kuwa reer Yurub oo jilbahoodu ay udhowyihiin isku midnimadii Yurub.\nPosted By: KongoLisolowaa: Oktoobar 24, 2018 9: 00 No Comments\nSida tusaale ahaan jilbaha Boqortooyada Moro Naba ee Burkina Faso oo wata warankooda gaduudan iyo cadaan, baalallaha gorgorka ee koofiyadaha; dharka, jaakadaha ku xiga mesh ... Akhri wax dheeraad ah\nBurkina waxa ay leedahay runtii dhabta ah, laakiin DR Congo waxay leedahay cunta cunsuriyadeed: Run ama Been ah? (By, Thierry Michel: Agaasimaha Belgian) ... Reer Mucjisada dhabta ah ee DRC, ayaa?\nPosted By: KongoLisolowaa: Oktoobar 17, 2018 3: 44 No Comments\nKuwa dhabta ah ee la soo weeraray ayaa la dilay, kuwa dhabta ah ee dhintay waxay u dhinteen, sunta ah, kuwa dhabta ah waa kuwa jirran, sumaynaya, kuwa dhabta ah ee la soo weeraray, Kuwa dhabta ah ayaa halis ugu jira Akhri wax dheeraad ah\nPoem, waxaa qoray Maya Angelou: Waxaan wali u kacaa sharafta taariikhda madoow, xusuusnow inaad had iyo jeer kor u kacdo; waxaan kaaga mahadcelinayaa hooyo Maya Angelou markhaatigaaga iyo wasaaradaada; in ka badan 30 digrii oo sharaf leh oo laga keenay 16 kulliyado iyo jaamacado… (VIDEO)\n1er May 1866: Iskudhicii Racist ee Memphis\nDunida ayaa tan ugu yeerta "LOVE"\nFeb21 04: 57


Baarlamanka Puntland oo ku goodiyay in ay tallaabo ka qaadayaan hay’adaha dowladda ee aan la shaqayn guddiyada – Kalfadhi\nApril 2, 2019 April 2, 2019 Cabdiraxmaan Maxamed\nGudoomiyaha golaha wakiillada Puntland mudane Cabdixakiin Maxamed Axmed Dhoobo-daareed ayaa kula dardaarmay guddiyada kala duwan ee golaha in ay masuuliyad iyo xilkasnimo dheeraad ah muujiyaan.\nGolaha wakiillada Puntland ayaa leh toban guddi oo ka kooban (6 – 7) Xubnood. Gudoomiyayaasha guddiyadaas ayaa ka mid ah guddiga joogtada ah ee golaha oo isna dhan 13 xubnood.\n“Waxaan rabaa guddiyadu in ay si toos ah u shaqeeyaan, arrintaa waan ku celcelinayaa” ayuu yiri Dhoobo-daareed. Wuxuu sheegay in arrintaas is bedel ku iman doono.\nGudoomiye Dhoobo-daareed ayaa u jeediyay guddiyada in ay soo gudbiyaan hay’adaha iyo wasaaradaha ay ka suurageli weydo in ay la shaqeeyaan guddiyada, wuxuu sheegay in goluhu la xisaabtami doono isla markaasna talaabo dastuuri ah laga qaadi doono, maadama shaqada guddigu ay tahay mi dastuuri ah.\nWuxuu ka digay in guddiyadu aysan si toos ah u shaqayn, isagoo ugu baaqay in wax ka ogaadaan hawlaha wasaaradaha iyo hay’daha xukuumaddu isla markaasna ay xog ka helaan iyadoo sidoo kale ay muhiim tahay in la arko shaqada ay xildhibaanadu ay shacabkooda u hayaan, waa sida uu hadalka u dhigaye.\n“Guddi walba waxaa laga rabaa wasaaradaha iyo hay’adaha ay la shaqeeyaan culays in ay ku saaraan dhaqdhaqaaq walba oo ay qabanayaan in la socdaan, hadii kale guddigaa gabay shaqadoodii” ayuu yiri Dhoobo-daareed.\nGuddiyada jira ayaa leh hawlo shaqo oo u badan korjoogtaynta iyo isla xisaabtanka hay’adaha kala duwan ee dowladda Puntland. Gudoomiyaha ayaa arrintan si qoto-dheer ugu faaleeyay hadalkii xiritaanka kalfadhiga 43aad ee golaha ee Axaddii.


Ogaden News Agency (ONA) – Halganka wuu socon inta Itobiya ka ogolaanayso xaqqa aaya-ka-tashiga umadeena\nHalganka wuu socon inta Itobiya ka ogolaanayso xaqqa aaya-ka-tashiga umadeena\nPosted by ONA Admin\t/ November 25, 2013\nItobiya dil iyo kufsi iyo barakicin laguma noqonayo qarnigan 21aad. Hadday boqortooyadii Aksum ee ka soo daadagtay buuraha Waqooyi ay qarnigii 18aad ku qasbeen qawmiyadihii ay ka taagroonaadeen inay dhalan rogaan dhaqankoodii, afkoodii iyo diintoodiiba, haduu shacabka Somaliyeed ee Ogadenya dagan diidanaa tan iyo waagaa in la dhalan rogo, way adagtahay in qarnigan ay ogalaadaan gumaysi iyo in la duudsiyo xaqooda aadminimo oo Xoriyadda ugu horeyso. Diimadaasi ma’aha mid lala gabanayo ama laga baryayo gumaysiga, sababtoo ah Xoriyadda waa la qaataaye la’isma siiyo (Freedom is Taken Not Give). Laguma hayo caalamka gumaysi dad iyo dal uu gumaysanayay kaga tagay baryo iyo halgan la’aan. Waa – Iga Guur Kuma Guuro (Akhri).\nXaqiiqadaasi waa mid soo jireen ah oo Qura’aanka xataa uu noo ishaaray. Qisada ugu badan ee Ilaahay uu Quraanka nuugu sheegay waa arimihii soo dhexmaray Fircoon iyo ciidankiisa oo Gumaysanayey iyo Nabi Muuse CS oo Ilaahay u soo diray ree Banii-Israaiil inuu ka soo saaro adoonsiga ay ku jiraan.\nMarkuu Fircoon arkay inuu run sheegayo nabi Muuse CS oo fariimaha uu wado ay dhab yihiin la tashigii uu la sameeyay golihiisa sare waxay ku go’aamiyeen in lala dagaalamo Muuse iyo wuxuu wato oon marnaba la ogolaanin in la xoreeyo ree bani Israaiil oo la raaciyo Nabi Muuse CS.\nWaxay ku tilmaameen Golaihii sare ee Fircoon sida ka muuqata aayadda inay nabi Muse CS iyo inta raacday ka wadaan dalka Fasaad, markuu dalbaday in dadkiisa la xoreeyo. Wuxuuna ugu jawaabay raggana waan laynaynaa, haweenkoodana waan haysanaynaa. Sidaa ayayna fuliyeen ciidankii Fircoon. Dhibaatadii horey u haysatay ee gumaysiga ahayd iyo dilkii hore waxaa uga darnaaday midkan. Kolkaa ayay ku yidhaahdeen nabi Muuse CS, dhibkii horey noo haystay waxaa ka daran midkan hadda na qabsaday oo waxba kaama aanan korosan.\nقالوا أوذينا من قبل أن تأتينا ومن بعد ما جئتنا..\nNabi Muuse CS wuxuu ugu jawaabay;\nXaqiiqada waa midaa uu nabi Muuse CS u sheegay dadkiisa, waana mid joogta ah. Hadaad doonayso xoriyad waa inaad dalbato ood u halganto, ka dibna u adkaysato dhibka kaaga imanaya gumaystaha.\nMarkasta oo halganka uu sii xoogeyasto waxaa sii badanaya dhibaatada iyo aargoosiga ay Itobiya ku hayso shacabka. Mana aha arintan mid hadda ku bilaabatay shacacbka Ogadenya ee waa dhaqan ay leedahay Itobiya oon la soo koobi karin dambiyada ay ka gashay guud ahaan shucuubta ku dhaqan Geeska Afrika. Waxaa sidoo kale markasta soo baxa qaar calool nugul oo durbadiiba la soo boodi maxaa inooga kordhay halganka aan wadnay oon ka ahayn dhibaatada lagu hayo shacabka أوذينا من قبل أن تأتينا ومن بعد ما جئتنا. Markuu Ilaahay ina farayo in la sabro, oo qofkii sabra oo kali ah uu guusha gaadhayo, sow macnaheeda ma’aha inuu dhib weyn ka sokeeyo hanashada guusha? Hadaan dhibkaa loo sabrin oon halganka la kordhin oon dibinada la qaniinin sow gunnimada laguma abaadayo?\nWaxaan horey u soo tilmaanay in shacabka Eretreeya dhibaatada loo gaystay ay u soo adkaysteen ilaa ay guusha gobanimo ka hanteen ay adagtahay inuu qof kuwaa cabaadaya ka mid ah rumaysto. Waxaan horey u soo sheegnay marka ciidanakii jabhadda WSLF ay ka soo baxeen dalka, inay jabhadoodii EPLF ay magaalada Nagfa oo kali ah dhufays ka qoteen oo 8sano ay ku dagaalamayeen dhufaysyadii ay qoteen.\nWaxaan maqlaynaa hadalhaynta dhibaatada ay ku hayaan shacabka maxaysatada Hawaarinta ee gumaysiga ugu talagalay inuu ciidankiisa ku difaaco oo dhufays uga dhigo. Arimaha noocan ah ma’aha mid ku gaar ah shacabka Somaliyeed ee Ogadenya. Waa arin soo jireen ah inuu gumasiga helo qaar uu ku adeegto oo waliba sidaan kaga faaloonay kacdoonkii Gobanimadoon ee dalka Algeria uga darnaada shacabkooda gumaysiga. Waxaa Farasiiska la socday oo ka soo horjeeday gobanimada shacabka Algeria oo gumaadka ugu badanna u gaystay shacabka waxay ahaayee kuwii daba-dhilfka ahaa ee ciidanka Farasiiska la socday oo loo yaqiinay Xaraki (akhri).\nSidoo kale kacdoonkii reer Vietnam ee qarnigii tagay waxaa xusuusta taariikhda ka mid ah falal dambiyeedkii uu ka galay shacabkiisa Gen. Nguyen Ngoc Loan.\nHadaan isku soo ururino, halganka gobanimadoon ee shacabka S.Ogadenya wuu soconayaa inta uu gumaysiga Itobiya ka aqoonsanayo xaqqa Aaya-ka-tashiga umadeena.


Dimuqraadiyaddu waxay u baahantahay muwaaddin xor ah (WQ: Mohamed O. Hagi Mohamoud) - SHABAKADDA WARBAAHINTA GEESGUUD | SHABAKADDA WARBAAHINTA GEESGUUD\nDimuqraadiyaddu waxay u baahantahay muwaaddin xor ah (WQ: Mohamed O. Hagi Mohamoud)\nDabaceedda koowaad ee ay dimuqraadiyaddu leedahay waa; xor ahaanshiyaha hab-fekerka shakhsiga u gaarka ah oo loo madaxbanneeyo. Qof walba waxa uu rabo in uu sheego, sida uu saxda u arko in uu ra’yigiisa u cabbiro, cidda uu doono in uu taageero, waxa uu rabo ha ku taageero eh.\nMarka ay sidaa tahay, waxa iswayddiin mudan haddiiba qofka dimuqraadiyadda ku dhaqmayaa aannu aqoon, xigmad iyo dhaqaale ahaan dhisnayn sidee ayuu xor u noqon karaa ee uu edaab, dhawrsanaan iyo mabda u yeelan karaa isaga oo aan haysan baahi kaaftoonkeed? Tusaale ahaan, ummad in ka badan 96% la nool daryeel la’aan sidee ayey xumaan, musuq, eex iyo xaddaarad-darro u ga xoroobi kartaa?\nCidda dawladnimada dimuqraaddiga ah qaadanaysaa waxa ay u baahan tahay aqoon iyo caqliyad sare, waxa kale oo ay u baahan tahay ka hor inta aan dimuqraadiyadda la qaadan dhaqaale iyo dawladnimo dhisan in ay ku dhex nooshahay oo uu wacyigeedu korreeyo. U fiirso dhammaan dalalka dimuqraadiyadda ku naajaxay goorta ay nidaamkan qaateen.\nTusaale ahaan, Japan goorma ayey dimuqraaddi noqotay, Maraykan, Yurub iyo Ingiriis goorma ayey nidaamkan qaateen? Jawaabtu kuu soo baxaysaa waa goor aqoon saynis iyo mid tiknoolojiyadeed la helay, goor ay ilbaxnimo jirtay, goor dhaqaale dhismay, goor dadka moodkoodu koray. Afrika oo aynnu innagu ugu horrayno waxay qaateen wax aaney aqoonteedii iyo haynteedii adduunyo midna gacanta ku hayn oo aaney waxba badan ka garanahayn. Waa waxaa waxa leelleelinaya ee ay isaga hor iyo daba wareegayaan.


Taliska Ciidanka Asluubta oo ka digay in la boobo dhulka uu gobollada ku leeyahay – Radio Muqdisho\nTaliska Ciidanka Asluubta oo ka digay in la boobo dhulka uu gobollada ku leeyahay\nTaliska Ciidanka Asluubta ayaa shacabka Soomaaliyeed ugu baaqay inay ka waantoobaan boob uu sheegay in lagu hayo dhulka uu lahaa ciidankaasi eek u yaalla gobollada dalka.\nTaliyaha ciidanka Asluubta General Xuseen Xasan Cusmaan, oo kormeer ku tagay xarumo ay asluubtu leedahay oo ku yaalla gobolka Banaadir iyo Shabeellaha Hoose ayaa tilmaamay in uu soo baxay cadow cusub oo doonaya inuu boobo dhulka ay dowladdu leeydahay.\n“Waxaan u taagannahay inaan cadowga dhulka inuu qaato rabto aan difaacno, ma oggolin in la boobo dhulka ciidanka asluubtu leeyihiin, waana u taagannahay arrintaas” ayuu yiri Generaal Xuseen Xasan Cusmaan.\nTaliye ku xigeenka ciidanka Asluubta Cabdikariim Cabdi Afrax ayaa isaguna yiri “Fariin ayaan u dirayaa dadka boobaya dhulka dowladda ay leedahay, kuwo dhulka ciidanku lahaa boobayo waxaan uga digayaa in hunguri uusan ka galin dhul dowladdu ama shacabkuba leeyahay”.\nHiiraan: Askar AMISOM ka tirsan oo xaflad sagootin ah loo sameeyay